Mangsa banjir di enam negeri terus meningkat

Mangsa banjir sehingga jam 4 petang tadi, 12 November 2022, meningkat lagi kepada 1,817 orang daripada 488 keluarga, kata Agensi Pengurusan Bencana Negara (NADMA),

Dalam satu kenyataan petang ini, NADMA berkata tiga lagi pusat penempatan sementara (PPS) dibuka menjadikan keseluruhannya 22 PPS.

Sembilan daerah di Selangor, Kelantan, Johor, Kedah, Pulau Pinang dan Melaka, terjejas dengan banjir, kata kenyataan itu.

Selain itu, NADMA juga berkata pada jam 3 petang tadi Jabatan Pengairan dan Saliran mengeluarkan Notis Kesiapsiagaan Kemungkinan Banjir Kilat dalam tempoh 12 jam akan datang bagi Johor, Terengganu, Kedah, Sabah, dan Selangor.

Di Johor ia melibatkan daerah Batu Pahat, Johor Bahru, Pontian dan Kota Tinggi, manakala di Terengganu (Dungun). Di Kedah ianya melibatkan daerah Kota Setar, Kuala Muda dan Yan.

Di Sabah amaran banjir kilat dikeluarkan bagi daerah Papar dan Tuaran, manakala Selangor (Klang, Kuala Langat, Kuala Selangor, Petaling dan Sepang).

NADMA juga memaklumkan banjir yang diramalkan boleh berlaku lebih awal atau lewat daripada masa jangkaan dan amaran dikeluarkan bagi membolehkan penduduk, terutama kawasan yang dijangka banjir, berwaspada dan bersiap sedia.

Sehubungan itu, NADMA meminta penduduk di kawasan yang dijangka banjir supaya berwaspada dan peka dengan arahan pihak berkuasa.


Selain tanah RM100 juta, PM juga hantar nama Najib diberi gelaran ‘Tun’?

Bukan hanya permohonan tanah bernilai RM100 juta kepada Datuk Seri Najib Razak sedang dipertimbang kerajaan, malah Datuk Seri Ismail Sabri Yaakob juga menghantar nama bekas Perdana Menteri (PM) itu untuk diberi gelaran ‘Tun’.

Sumber Agenda Daily boleh mengesahkan nama Najib dihantar PM kepada Istana Negara yang mencadangkan agar gelaran tertinggi negara itu diberikan kepadanya atas alasan pernah menjadi pemimpin nombor satu negara dan sebagai tanda penghargaan terhadapnya.

“Nama Najib dihantar Ismail Sabri kepada Istana Negara untuk diberi gelaran Tun pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2021 bersempena Hari Keputeraan Rasmi Yang di-Pertuan Agong baru-baru ini.

“Bagaimanapun tidak ada sebarang maklum balas dari Istana Negara berhubung cadangan nama Najib tersebut,” kata sumber.

Jelas sumber lagi, cadangan nama Najib itu turut dibincangkan dalam mesyuarat Kabinet.

Menurut sumber, satu lagi nama pemimpin negara yang namanya turut dihantar kepada Istana Negara untuk dipertimbangkan diberi gelaran tersebut adalah PM kelapan, Tan Sri Muhyiddin Yassin yang juga tidak menerima sebarang maklum balas dari pihak istana.

Untuk rekod, Tun ialah anugerah gelaran tertinggi di Malaysia yang hanya boleh dikurniakan oleh Yang di-Pertuan Agong yang setaraf dengan gelaran “Lord” di United Kingdom.

Penerima anugerah ini akan menerima Darjah Seri Maharaja Mangku Negara (SMN) atau Darjah Seri Setia Mahkota (SSM).

Anugerah ini dihadkan hanya kepada 25 orang penerima sahaja, tidak termasuk warganegara asing yang dikurniakan sebagai anugerah kehormat.

Kebanyakan penerima anugerah ini adalah pemimpin negara yang telah banyak menaburkan jasa kepada negara seperti PM. Penerima kedua-dua anugerah tersebut membawa gelaran ‘Tun’ dan isteri penyandang juga bergelar ‘Tun’.

Bersempena Hari Keputeraan rasmi Yang di-Pertuan Agong pada 13 November baru-baru ini, seramai 1,207 individu menerima Darjah Kebesaran, Bintang dan Pingat Persekutuan 2021.

Yang di-Pertuan Agong Sultan Abdullah Sultan Ahmad Shah berkenan mengurniakan Darjah Seri Setia Mahkota (SSM) yang membawa gelaran “Tun” kepada bekas Ketua Hakim Negara Richard Malanjum dan bekas Pengerusi Kumpulan Felda Raja Muhammad Alias Raja Muhammad Ali.

Terdahulu, media melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.

Permohonan tersebut menurut portal MalaysiaNow sudah menerima kelulusan daripada kerajaan namun dibantah menteri dan pegawai kanan.

Difahamkan Najib membuat permohonan tersebut setahun selepas digulingkan pada Pilihan Raya Umum ke-14 (PRU14) 2018 dan sekali lagi tahun lalu, beberapa bulan sebelum beliau disabitkan bersalah bagi kes rasuah melibatkan skandal 1Malaysia Development Berhad (1MDB).

Susulan pendedahan tersebut, bekas PM dua kali Tun Dr Mahathir Mohamad mengkritik dan membidas kerajaan kerana memberikan keistimewaan tersebut kepada Najib kerana berstatus banduan selepas disabitkan hukuman jenayah dan sedang dalam proses rayuan.

Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.


Calon PN pada PRK Parlimen Pulai dan DUN Jeram diumum minggu depan

Pengerusi Perikatan Nasional (PN) Tan Sri Muhyiddin Yassin dijangka mengumumkan calon mewakili gabungan itu pada Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, minggu depan.

Pengerusi PN Johor Datuk Dr Sahruddin Jamal berkata Muhyiddin, yang juga Presiden Bersatu akan mengumumkan nama-nama calon, selepas pimpinan pusat memuktamadkan perkara tersebut, menurut laporan Bernama.

“Setakat ini memang nama-nama itu dah ada, jadi peringkat pusat yang akan membuat keputusan. Nama-nama sudah disenarai pendek, tinggal diumumkan sahaja.

“Dalam senarai calon-calon yang kita hantar di peringkat pusat, ada yang daripada golongan profesional serta pemimpin masyarakat, yang memang dikenali di dua kawasan tersebut,” katanya kepada pemberita selepas mempengerusikan mesyuarat Bersatu Johor, di sini, hari ini.

Dalam masa yang sama, Dr Sahruddin yang juga Pengarah Pilihan Raya bagi dua PRK tersebut berkata mesyuarat hari ini bagi merangka gerak kerja PN, dalam menghadapi PRK berkenaan.

Selain itu, beliau berkata jawatan Timbalan Pengarah Pilihan Raya PRK digalas Pesuruhjaya PAS Johor Abdullah Husin dan Pengerusi Gerakan Johor Datuk Teo Kok Chee.

Difahamkan majlis pengumuman calon bagi kedua-dua kerusi berkenaan, dijangka dibuat dalam kawasan Parlimen Pulai.

Sebelum ini, Dr Sahruddin dilaporkan telah menghantar 15 nama ke pusat untuk dinilai sebagai calon bagi kedua-dua kerusi berkenaan.

Suruhanjaya Pilihan Raya (SPR) menetapkan tarikh penamaan calon kedua-dua PRK pada 26 Ogos, pengundian awal pada 5 Sept dan hari pengundian pada 9 Sept.

Kerusi Parlimen Pulai dan DUN Simpang Jeram, kosong susulan kematian penyandangnya Datuk Seri Salahuddin Ayub pada 23 Julai lepas.


LRT Ampang tergendala: landasan bengkok, struktur jejambat rosak

Perkhidmatan Transit Aliran Ringan (LRT) laluan Ampang-Sri Petaling mengalami kelewatan disebabkan penjajaran landasan bengkok (kinked) berhampiran stesen LRT Bandaraya.

Menurut satu kenyataan, Rapid Rail Sdn Bhd (Rapid Rail) berkata hasil pemerhatian awal menunjukkan kelewatan berpunca daripada kerosakan struktur jejambat kawasan berkenaan dipercayai akibat kerja pembinaan bersebelahan kawasan itu.

“Jurutera Rapid Rail sedang berada di kawasan terbabit bagi menilai keadaan bersama-sama dengan pakar struktur bagi memastikan keselamatan dan kekukuhan.

“Atas faktor keselamatan, pihak Rapid Rail membuat keputusan untuk menutup laluan diantara stesen Masjid Jamek dan stesen Bandaraya sehingga kekukuhan dan keselamatan dapat dipastikan,” kata kenyataan tersebut yang disiarkan di Facebook, pagi tadi.

Katanya, operasi LRT Ampang akan dijalankan dengan kelajuan berkurangan dan dijangka berlaku kelewatan sebanyak sembilan minit dalam daerah Pusat Perniagaan dan 18 minit di luar kawasan perniagaan.

“Tren-tren daripada Putra Heights akan berpatah balik di Plaza Rakyat manakala tren-tren daripada Sentul Timur akan berpatah balik di Stesen Bandaraya manakala perkhidmatan ‘shuttle’ atau ulang-alik antara Stesen Plaza Rakyat dan Masjid Jamek.

“Perkhidmatan bas alternatif juga diaktifkan bagi menampung penumpang. Anggota polis bantuan sudah dikerahkan ke stesen utama bagi mengawal kesesakan.

“Pihak Rapid Rail memohon maaf diatas kelewatan ini dan kesulitan yang dialami oleh para penumpang,” katanya lagi.

Sementara itu, Agensi Pengangkutan Awam Darat (APAD) dalam satu kenyataan berkata kerja pembangunan dijalankan bersebelahan landasan itu dalam kawasan Rizab Kedua LRT dan dijalankan tanpa sebarang perundingan dengan pihaknya.

“Pihak APAD memandang serius terhadap isu ini dan sedang bekerjasama dengan agensi berkaitan untuk mengenal pasti punca sebenar insiden tersebut.

“Sebagai langkah keselamatan, APAD mengesyorkan Datuk Bandar menggantung pembangunan dan aktiviti terhad di zon perlindungan kereta api tersebut serta merta hingga diketahui punca sebenar serta segala aspek keselamatan dipatuhi pemilik projek,” katanya.


Kontrak lanjutan JPJ bernilai RM23 juta berjaya diperoleh Heitech Padu

Dua kontrak lanjutan bernilai lebih RM23 juta berjaya diperoleh HeiTech Padu Bhd (HeiTech Padu) daripada Jabatan Pengangkutan Jalan (JPJ).

Kontrak lanjutan itu melibatkan perkhidmatan menyediakan penyelenggaraan dan sokongan teknikal bagi infrastruktur teknologi maklumat dan komunikasi (ICT) serta sistem mySIKAP di semua pejabat JPJ seluruh negara.

Menerusi makluman kepada Bursa Malaysia semalam, HeiTech Padu berkata dua kontrak itu bermula dari 1 Oktober 2022 hingga 31 Januari 2023.

Kontrak pertama adalah bagi penyelenggaraan dan sokongan teknikal infrastruktur ICT dan sistem mySIKAP di semua pejabat JPJ bernilai RM10.49 juta.

Ia adalah lanjutan kepada kontrak penyelenggaraan dan sokongan teknikal berjumlah RM36.25 juta yang diperolehnya tahun lepas untuk tempoh dari 6 September 2021 hingga 30 September 2022.

Kontrak kedua pula bernilai RM13.23 juta, ia adalah untuk penyelenggaraan dan perkhidmatan sokongan teknikal bagi perkakasan dan perisian sistem kerangka utama JPJ, ia adalah lanjutan daripada kontrak yang diterima syarikat itu pada 2020.

“Kedua-dua lanjutan kontrak tersebut dijangka menyumbang secara positif kepada pendapatan dan aset bersih sesaham syarikat bagi tahun kewangan berakhir 31 Disember 2022 dan 31 Disember 2023,” katanya.

Saham HeiTech Padu ditutup rendah pada RM0.65 semalam selepas dibuka pada RM0.66 dengan paras tertinggi harian pada RM0.69.


Covid-19: 1,349 kes baharu, dua kematian

Sebanyak 1,349 kes baharu Covid-19 dilaporkan hari ini, dengan dua lagi kematian dicatatkan, kata Ketua Pengarah Kesihatan, Tan Sri Noor Hisham Abdullah.

Katanya, 1,270 kes pula disahkan smbuh, sementara 186 kes dirawat di Unit Rawatan Rapi, dengan 94 daripadanya memerlukan bantuan pernafasan.

Beliau berkata, 10 kluster baharu dilaporkan hari ini melibatkan lima kluster tempat kerja, empat (komuniti) dan kluster pusat tahanan (satu).


Kawasan Parlimen Mat Maslan dilanda banjir, PPS masih dibuka

Dua pusat pemindahan sementara (PPS) masih dibuka di negeri ini, membabitkan daerah ini dan juga Pontian setakat 8 pagi tadi.

Untuk rekod, Pontian merupakan kawasan Parlimen yang diwakili Setiausaha Agung UMNO Datuk Seri Ahmad Maslan dan baru-baru ini partinya mendesak pilihan raya umum ke-15 (PRU-15) diadakan walaupun ketika rakyat sedang bergelut dengan bencana banjir.

Jawatankuasa Pengurusan Bencana Daerah (JPBD) dalam kenyataan berkata seramai 44 mangsa daripada 11 keluarga masih ditempatkan di PPS Sekolah Menengah Kebangsaan (SMK) Sri Gading, dekat sini.

PPS itu yang mula dibuka sejak Rabu lepas (14 Sept) menempatkan mangsa banjir dari kawasan terjejas seperti Taman Sri Panchor, Kampung Sengkuang, Kampung Baru Sri Gading, Kampung Seri Tanjung dan Pekan Seri Gading.

Sementara itu, PPS yang dibuka di Sekolah Kebangsaan (SK) Kampung Sawah, Pontian, semalam, melibatkan mangsa banjir dari Jalan Kurnia dan Kampung Maju Jaya.

Bagaimanapun, hanya terdapat 13 mangsa daripada dua keluarga ditempatkan di PPS ini.


RON97 naik 9 sen

Harga runcit petrol RON97 naik 9 sen seliter, manakala RON95 dan diesel kekal bagi tempoh 10 hingga 16 Februari ini, kata Kementerian Kewangan (MoF) dalam kenyataan hari ini.

MoF memaklumkan harga runcit petrol RON97 naik daripada RM3.12 kepada RM3.21 seliter manakala RON95 dan diesel masing-masing kekal pada RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Langkah itu diambil walaupun harga pasaran sebenar bagi kedua-dua produk telah meningkat melebihi paras harga siling yang ditetapkan,” menurut kenyataan itu.

Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


UMNO perlu letak calon boleh menang lawan Hamzah, ajar menteri angkuh

UMNO perlu meletakkan calon boleh menang dan berkredibiliti bagi menentang Menteri Dalam Negeri, Datuk Seri Hamzah Zainuddin di kerusi Parlimen Larut sekiranya mahu menewaskan Setiausaha Agung Bersatu dalam pilihan raya nanti.

Penganalisis politik Universiti Kebangsaan Malaysia (UKM) Prof Madya Dr Salawati Mat Basir berpandangan ‘perlawanan’ itu bagi ‘mengajar’ sikap angkuh menteri berkenaan susulan beberapa kontroversi yang dikaitkan dengan dirinya baru-baru ini.

“Eloklah ajar dia (Hamzah), sebab pada saya memang perlu ada pertarungan itu, pihak-pihak yang mencabar dia, sebab dia begitu berani bercakap itu suara dia (isu audio mirip suara Hamzah), dia tak berdalih.

“Kita ajar dia dengan pilihan raya nak tengok siapa suka dekat dia, adakah rakyat suka dengan apa yang dia buat itu, kita tengoklah… kalau dia kalah tak mustahil,” katanya kepada Agenda Daily.

Beliau berkata demikian mengulas kesediaan UMNO Perak yang akan meletakkan calon di kerusi Parlimen Larut bagi menentang Hamzah pada pilihan raya akan datang.

Terdahulu, Setiausaha UMNO Perak, Datuk Aminuddin Md Hanafiah berkata, keputusan itu berdasarkan hasil pada Perhimpunan Agung UMNO 2020 (PAU) baru-baru ini yang memutuskan untuk tidak bekerjasama dengan Bersatu pada Pilihan Raya Umum Ke- 15 (PRU15) nanti.

Menurutnya, semua kerusi ditandingi UMNO pada PRU14 lalu akan kekal ditandingi oleh parti itu termasuk kerusi Parlimen Larut yang dimenangi Hamzah atas tiket UMNO sebelum melompat menyertai Bersatu.

Terbaharu nama Menteri Besar Perak, Datuk Saarani Mohamad dikaitkan untuk bertanding di kerusi Larut itu, namun menafikan perkhabaran tersebut.

Nama Hamzah sejak kebelakangan ini agak panas, susulan beberapa pendedahan kontoversi yang dikaitkan dengan menteri itu, antaranya rakaman suara bocor yang dikaitkan dengannya sedang membincangkan pelantikan pegawai kanan polis.

Hamzah mengakui itu suaranya, bagaimanapun berkata dia tidak melakukan sebarang kesalahan.

Dalam pada itu menyentuh soal calon UMNO yang sesuai, Salawati berkata ‘biarlah calon itu orang tempatan’.

“Calon yang sesuai, saya rasa biarlah orang yang kenal di situ, kalau tak kenal masalah juga, mungkin calon tempatan yang berani… mungkin orang baru, sebab mungkin orang tak mahu tengok muka lama.

“Kalau nak lawan dia biarlah orang yang benar-benar mampu, dan kena ada kelebihan,” katanya.

Dalam pada itu, ketika menyentuh potensi UMNO untuk merampas kembali kerusi parlimen itu, Salawati berkata, sukar untuk beliau meramalkan perkara tersebut.

“Saya tak berani nak cakap sebab sekarang ini kita tidak tahu apa kemahuan rakyat, sebenarnya itu yang bahaya tak kiralah UMNO atau siapa kita tak tahu apa yang rakyat mahu,” jelasnya.


KXP: PM kata kena buat kajian teliti

Perdana Menteri, Datuk Seri Anwar Ibrahim menolak dakwaan kerajaan Persekutuan menindas Kedah berkait isu pembinaan Lapangan Terbang Antarabangsa Kulim (KXP).

Menurutnya, cadangan pembinaan lapangan terbang memerlukan kajian yang teliti sebelum ianya boleh dilaksanakan.

“Perlu tanya TUDM (Tentera Udara Diraja Malaysia), boleh lepas atau tidak zon penerbangan, ada yang kata Tan Sri Syed Mokhtar (Albukhary) akan bayar (projek pembinaan KXP) dan saya tanya dia kalau nak buat kenapa tak beritahu saya.

“Syed Mokhtar jawab kepada saya, ‘abang, saya tiada cadangan nak buat lapangan terbang, ada banyak kerja dah’.

“Lapangan terbang ini bukan boleh bagi senang-senang nak buat…ia sentuh soal keselamatan negara, kalau nak jadi pemimpin kena reti sedikit, kena ngaji lebih daripada orang lain,” kata Anwar pada program Minum Petang bersama penduduk Kampung Sama Gagah, dekat Permatang Pauh, hari ini, lapor Bernama.

Sebelum ini, Menteri Besar Kedah, Datuk Seri Muhammad Sanusi Md Nor dilapor berkata Anwar harus mengetepikan ‘kepentingan peribadinya’ dan mempercepatkan kelulusan pembinaan KXP.

Menurut Muhammad Sanusi, beliau sudah berusaha sedaya upaya untuk merealisasikan projek itu yang terletak di dalam perbandaran Kedah Aerotropolis.


PM jalani kuarantin, tak hadiri istiadat angkat sumpah

Istiadat mengangkat sumpah simpah rahsia Menteri dan Timbalan Menteri tidak dihadiri Perdana Menteri (PM) Datuk Seri Ismail Sabri Yaakob yang sedang menjalani kuarantin kendiri menjadi kontak rapat kepada kes positif Covid-19.

Pejabat Perdana Menteri dalam satu kenyataan mengesahkan Ismail Sabri tidak dapat menghadiri majlis angkat sumpah jemaah Kabinetnya yang berlangsung di Istana Negara hari ini.

Kenyataan tersebut juga berkata Ismail Sabri tidak akan dapat menghadiri sambutan Hari Kebangsaan 2021 yang dijadual berlangsung di Putrajaya esok dan hanya akan menyertai acara itu secara dalam talian, kata kenyataan itu lagi.

Turut tidak hadir ke majlis tersebut hari ini seorang Timbalan Menteri Pendidikan, Datuk Mohamad Alamin juga tidak dapat hadir selepa disahkan positif wabak itu.

Ismail Sabri mengumumkan barisan Kabinetnya pada Jumaat lalu yang terdiri daripada 31 Menteri dan 38 Timbalan Menteri.

Terdahulu, Ismail Sabri mengangkat sumpah sebagai PM kesembilan pada 21 Ogos.

Terdahulu pada 16 Ogos lalu, Tan Sri Muhyiddin Yassin mengumumkan keputusannya meletakkan jawatan sebagai PM selepas hilang majoriti sokongan dan cadangan kerjasama bipartisan juga tidak mendapat sokongan parti politik.


Jawatan Presiden UMNO: KJ mahu Ismail Sabri cabar Zahid

Calon BN bagi Parlimen Sungai Buloh, Khairy Jamaluddin melihat Naib Presiden UMNO, Datuk Seri Ismail Sabri Yaakob perlu mencabar Datuk Seri Ahmad Zahid Hamidi bagi jawatan presiden dalam pemilihan UMNO akan datang.

Katanya, jika BN menang dan Ismail Sabri dilantik semula sebagai perdana menteri selepas Pilihan Raya Umum ke-15 (PRU-15), ahli UMNO wajar menyokong penyandang Parlimen Bera itu sebagai orang nombor satu parti bukan Zahid.

Namun Khairy tidak mengesahkan sama ada beliau akan bertanding buat kali kedua bagi merebut jawatan Presiden UMNO itu sambil berkata beliau hanya akan ‘menyeberang jambatan bila tiba masanya’.

“Seperti yang saya katakan, Ismail akan menjadi perdana menteri, kami patut menyokongnya sebagai presiden parti,” katanya.

“Dan orang lain, Hisham (Datuk Seri Hishammuddin Tun Hussein), saya sendiri akan mengadakan perbincangan mengenai siapa yang akan lawan jawatan nombor dua (timbalan presiden),” dalam wawancara bersama BFM.

Julai lalu, Jabatan Pendaftaran Pertubuhan Malaysia (JPPM) meluluskan permohonan UMNO meminda perlembagaan untuk menangguhkan pemilihan parti hingga enam bulan selepas pilihan raya umum atau hingga 18 bulan dari tempoh tamat penggal kepimpinan.

UMNO menamakan Ismail Sabri sebagai calon Perdana Menteri ke-10 dalam Perhimpunan Agung UMNO sebelum ini.

Khairy yang bekas Ketua Pemuda UMNO pernah mencabar Zahid bagi jawatan Presiden UMNO untuk penggal 2018-2021 namun tewas apabila Zahid meraih 99 undi, Khairy mendapat 61 undi dan Tengku Razaleigh Hamzah menerima 30 undi.


Kes positif harian Covid-19 di Thailand melonjak kepada 13,256

Thailand hari ini melaporkan dalam tempoh 24 jam lalu 13,256 jangkitan baharu Covid-19 direkodkan, meningkat berbanding 11,252 kes yang dicatatkan dalam tempoh sama semalam.

Pusat Pentadbiran Situasi Covid-19 (CCSA) Thailand juga melaporkan 131 pesakit meninggal dunia dalam tempoh itu. Bagaimanapun angka itu turun sedikit berbanding 141 kematian yang dicatatkan semalam.

Sejak 1 April lalu, ketika gelombang baharu Covid-19 menular di negara itu, hingga hari ini, Thailand merekodkan hampir 1.5 juta jangkitan, dengan 128,367 kes masih aktif.

Sementara itu, CCSA berpendapat ibu kota Bangkok boleh dibuka semula kepada pelancong antarabangsa bermula 1 November depan, sekiranya 70 peratus populasinya lengkap divaksin.

Ini adalah kali pertama CCSA menetapkan tarikh pembukaan semula ibu negara Thailand, berbeza dengan rancangan Kementerian Pelancongan yang merancang membuka Bangkok dan empat wilayah lain – Chon Buri; Phetchaburi; Prachuap Khiri Khan; dan Chiang Mai – mulai 1 Oktober.

Bagaimanapun, Gabenor Bangkok, Aswin Kwanmuang berpendapat 1 Oktober adalah terlalu awal dengan memberi alasan populasinya tidak akan mencapai sasaran vaksinasi 70 peratus itu.

Beliau mahu memastikan 70 peratus populasi dewasa di kota itu lengkap divaksin, selain penurunan kes baharu dan pesakit di hospital, sebelum pembukaan semula Bangkok boleh dilakukan.

Menurut laporan Bangkok Post, sehingga kini 42 peratus daripada tujuh juta populasi di Bangkok telah melengkapkan dua dos suntikan vaksin Covid-19.

Pegawai CCSA, Chawetsan Namwat bersetuju kadar vaksinasi 70 peratus sangat penting untuk rancangan pembukaan semula.

“Vaksin adalah penentu. Ini memberikan keyakinan kepada penduduk dan pelancong,” katanya.

Semalam, Bangkok adalah wilayah di Thailand yang merekodkan jumlah tertinggi jangkitan baharu iaitu sebanyak 2,455 kes. – Agensi


Amaran ribut tropika kuat di Sabah: MetMalaysia

abatan Meteorologi Malaysia (MetMalaysia) mengeluarkan nasihat ribut tropika kuat (Talim), yang dikesan berlaku kira-kira 1,327 kilometer (km) barat laut Kudat, Sabah.

MetMalaysia dalam kenyataan hari ini memaklumkan ribut tropika itu terjadi pada kedudukan latitud 18.8 utara dan longitud 116.1 timur, kira-kira 451 km ke tenggara Hong Kong, China, menurut laporan Bernama.

Berdasarkan pencerapan pada 8 pagi, jabatan itu memberitahu ribut tropika berkenaan bergerak ke arah barat laut dengan kelajuan 10 km sejam (km/j) dan boleh mencapai maksimum 92 km/j.

MetMalaysia menjelaskan keadaan itu boleh menyebabkan angin kencang dan laut bergelora di kawasan perairan Laut China Selatan.


Program Agong ditangguh, Tajuddin belum terima watikah lantikan duta

Istana Negara mengumumkan penangguhan semua program melibatkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam masa terdekat.

Pengumuman tersebut dibuat Datuk Pengelola Bijaya Diraja Istana Negara Datuk Indera Ahmad Fadil Shamsuddin hari ini menerusi satu kenyataan di Facebook.

Untuk rekod, Agong dijadual menganugerahkan watikah pelantikan kepada bakal-bakal duta, termasuk Ahli Parlimen Pasir Salak Datuk Seri Tajuddin Abdul Rahman yang baharu dilantik kerajaan sebagai Duta Besar Malaysia Ke Indonesia.

Bagaimanapun, Istana Negara tidak menyebut program-program yang ditangguhkan tersebut.

Ahmad Fadil memberitahu baginda menjalani pemeriksaan serta pemantauan pakar perubatan di sebuah hospital di Kuala Lumpur kerana gering di bahagian kaki.

“Seri Paduka dijadualkan berangkat pulang bersemayam di Istana Negara dalam masa terdekat setelah selesai menjalani rawatan,” katanya.

Ahmad Fadil berkata rakyat diseru bersama-sama mendoakan semoga Seri Paduka dikurniakan kesembuhan segera dan keafiatan yang berpanjangan.

Tajuddin yang juga Ahli Majlis Tertinggi UMNO itu dilantik duta oleh kerajaan yang diumumkan juga Perdana Menteri Datuk Seri Ismail Sabri Yaakob.

Namun, isu pelantikan Tajuddin menerima kritikan banyak pihak yang berpendapat tidak sepatutnya kerajaan melantik Tajuddin bagi penting itu, ia memandangkan sebelum ini pernah mencetuskan kontroversi berhubung kemalangan LRT sebelum ini.

Susulan itu, Tajuddin juga dipecat sebagai Pengerusi Prasarana Malaysia Bhd tahun lalu.


Pembelaan Najib jaring gol ke gawang sendiri

Mahkamah Rayuan diberitahu bahawa pasukan pembelaan Datuk Seri Najib Razak telah ‘menjaringkan gol ke gawang sendiri’ apabila mengemukakan keterangan yang terbukti bercanggah dengan dakwaan bahawa beliau tidak mengetahui status akaun bank peribadinya berhubung isu membabitkan dana RM42 juta milik SRC International Sdn Bhd, lapor Bernama.

Timbalan Pendakwa Raya Datuk V Sithambaram berhujah bahawa kebanyakan interaksi menerusi sembang BlackBerry Messenger (BBM) antara saksi pendakwaan ke-54 iaitu Joanna Yu Ging Ping yang merupakan Pegurus Perhubungan AmBank dengan ahli perniagaan yang kini dalam buruan Low Taek Jho atau Jho Low telah membuktikan bahawa Najib mempunyai pengetahuan mengenai status dan transaksi membabitkan akaun peribadinya.

“Pembelaan mendakwa bahawa pendakwaan telah bertindak menukar lokasi gawang kami namun hakikatnya ialah mereka telah menjaringkan gol ke gawang sendiri.

“Sembang BBM telah mewujud serta menimbulkan inferens yang kukuh bahawa Najib mempunyai pengetahuan mengenai status, transaksi keluar masuk yang tidak terkira serta jumlah sebenar baki akaunnya yang membolehkan beliau memanfaatkan dana itu termasuk wang SRC yang masuk ke dalam akaun banknya,” katanya.

Beliau berkata demikian di hadapan panel tiga hakim diketuai Datuk Abdul Karim Abdul Jalil pada pendengaran rayuan Najib terhadap sabitan dan hukuman ke atasnya kerana menyeleweng RM42 juta dana milik SRC International.

Turut bersidang Datuk Has Zanah Mehat dan Datuk Vazeer Alam Mydin Meera.

Sithambaram berkata, transkrip sembang itu membuktikan bahawa Najib mempunyai pengetahuan berhubung kemasukan dana itu ke dalam akaunnya menerusi mesej teks BBM yang diterima Jho Low daripada Najib dan kemudian dipanjangkan kepada Joanna, begitu juga dengan mesej yang dihantar Jho Low kepada Najib berhubung baki akaun selepas ahli perniagaan itu menyoal Joanna mengenai jumlah sebenarnya.

Beliau berkata sepanjang perbicaraan kes itu, pasukan pembelaan Najib berhujah bahawa bekas perdana menteri itu tidak mengetahui sumber dana tersebut dan tindakan memanfaatkannya tidak membuktikan unsur penyelewengan di bawah pecah amanah jenayah (CBT).

Peguam itu juga merujuk transkrip soal balas Najib dan sembang BBM yang menurut beliau telah mengesahkan bahawa bekas perdana menteri tersebut sememangnya berkomunikasi dengan Jho Low secara langsung menerusi aplikasi mesej berhubung status akaunnya.

“Perayu juga mengaku sembang BBM itu adalah mesej yang dihantar beliau kepada Jho Low. Perayu mengaku bahawa beliau boleh mengagak berapa banyak yang boleh dibelanjakannya hanya dengan berkomunikasi beberapa kali dengan Jho Low.

“Perayu juga menyatakan bahawa beliau telah berkomunikasi dengan setiausaha sulitnya Datuk Azlin Alias yang memaklumkan beliau berapa banyak yang boleh dibelanjakannya.

“Ringkasnya, terdapat pengakuan oleh perayu bahawa beliau mengetahui baki dalam akaun banknya daripada Jho Low dan Azlin,” katanya sambil menambah oleh yang demikian, hujah pembelaan bahawa Najib tidak mengetahui baki dalam akaun banknya tidak dapat dipertahan.

Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.

Pendengaran rayuan itu bersambung esok.


Undi percaya di Parlimen, kerajaan PN masih mempunyai kelebihan

Kerajaan Perikatan Nasional (PN) dibawah teraju Perdana Menteri Tan Sri Muhyiddin Yassin masih mempunyai kelebihan apabila usul undi percaya dibentangkan dalam Dewan Rakyat di Parlimen nanti, kata penganalisis politik.

Lebih menyakinkan, cadangan kerjasama atau dalam erti kata lain gencatan politik yang dilontarkan oleh Muhyiddin semalam dilihat mampu memberikan kestabilan kerana sikap keterbukaan kerajaan yang mengajak semua pihak tanpa mengira ideologi politik untuk duduk bersama dan mencari jalan untuk keluar daripada krisis kesihatan yang sedang dihadapi negara ketika ini.

Penganalisis politik Universiti Kebangsaan Malaysia (UKM), Prof. Dr. Kartini Aboo Talib berkata, jika dikira dengan berhati-hati, jumlah 220 kerusi di Parlimen, PN masih mempunyai majoriti dan Ketua Pembangkang Datuk Seri Anwar Ibrahim masih diragui mampu menunjukkan majoriti yang dimilikinya, malah sudah berkali-kali gagal membuktikannya sebelum ini.

“Jumlah ada majoriti PN ialah 31 Ahli Parlimen tambah Barisan Nasional (BN) masih bersama PN. Maka, Perdana Menteri, Tan Sri Muhyiddin Yassin masih mempunyai sokongan majoriti dalam Parlimen,” katanya dipetik dalam Utusan Online.

Katanya, ia boleh dilihat dalam UMNO sendiri yang menyediakan dua ‘bot’ pilihan, satu bersama Presiden dan satu lagi bersama kerajaan PN.

“Persoalannya, yang mana satu bot yang akan karam dahulu? Dalam kes ini, Ahli-ahli Parlimen UMNO harus bijak untuk tidak melompat ke dalam bot yang tiada hala tuju, terutama bila Presiden bersifat menangguk di air keruh.

“Mereka ini terutama kluster mahkamah hanya memikirkan cara untuk menyelamat diri masing-masing sahaja. Tindakan ini akan ditolak rakyat,” katanya.

Kartini berkata, selepas kejatuhan Pakatan Harapan (PH), kerajaan tidak ada majoriti yang jelas dan pembentukan ‘grand alliance’ bersifat strategik serta membantu Bersatu menerajui kepimpinan kerajaan oleh parti minoriti yang mendapat sokongan mencukupi Ahli-ahli Parlimen untuk membentuk kerajaan dengan sokongan Yang di-Pertuan Agong.

Buat masa ini, katanya, undi percaya masih lagi dimiliki Muhyiddin dan PN kerana kerajaan ini yang mendukung usaha pemulihan negara dan rakyat dalam krisis kesihatan.

“Oleh kerana akuan bersumpah (SD) Ahli Parlimen hanya diketahui Yang di-Pertuan Agong, kemungkinan besar DAP, Warisan, Pejuang juga memberi undi percaya kepada Muhyiddin,” katanya.

Semalam, Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.

Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan Ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.

Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.


PAC masih belum dapat nama wakil MP kerajaan, pembangkang

Jawatankuasa Kira-Kira Wang Negara (PAC) masih belum menerima nama wakil kerajaan dan pembangkang yang akan menganggotai jawatankuasa itu.

Pengerusinya, Datuk Mas Ermieyati Samsudin berkata PAC kini hanya dianggotai olehnya dan Ahli Parlimen Kluang, Wong Shu Qi daripada Pakatan Harapan (PH) sebagai naib pengerusi yang dilantik 4 April lalu.

“Kami menunggu senarai nama anggota yang dicadangkan kerajaan dan pembangkang. Selepas itu, baru boleh kita mulakan gerak kerja seterusnya,” katanya lapor BH.

Katanya mesyuarat pertama PAC dijangka diadakan selepas pembukaan persidangan Dewan Rakyat bagi mesyuarat kedua penggal kedua, Mei ini.

PAC ialah Jawatankuasa Parlimen yang dibentuk untuk meneliti laporan daripada ketua audit negara dan meneliti kewangan kerajaan serta wang yang diperuntukkan oleh Parlimen untuk perbelanjaan awam.

Ia dianggotai 12 ahli iaitu lapan wakil kerajaan dan empat pembangkang. Jawatankuasa itu mempunyai kuasa untuk memanggil menteri, orang awam, penjawat awam dan pegawai lain ke jawatankuasa itu untuk disoal siasat selain membuat susulan terhadap penemuan audit awam.

Menurut laporan itu Mas Ermieyati berkata beliau akan menumpukan isu berprofil tinggi yang ada kepentingan rakyat serta memerlukan tindakan segera.


Pelakon drama popular didakwa di mahkamah muat naik kandungan sumbang

Seorang pelakon popular yang mencetuskan kontroversi memuat naik kandungan promosi sebuah drama yang terdapat aksi sumbang didakwa di Mahkamah Sepang hari ini.

Tertuduh tiba mahkamah pagi ini bagi menghadapi pertuduhan mengikut Seksyen 233 Akta Komunikasi dan Multimedia 1998.

Pelakon dilihat memakai sut kelabu gelap dan pelitup muka itu tiba pada jam 8.10 pagi dengan menaiki Toyota Vellfire berwarna hitam, dan diiringi oleh peguam serta rakan.

Beberapa pengamal media daripada pelbagai agensi berkumpul di pekarangan mahkamah seawal jam 7.30 pagi untuk membuat liputan kes pelakon berusia 36 tahun itu.

Media sebelum ini melaporkan kontroversi timbul apabila pelakon itu didakwa kongsikan video ‘babak panas’ bersama seorang pelakon wanita sebagai promosi sebuah drama bersiri, dalam Instagram, baru-baru ini.

Tindakan memuat naik ‘teaser’ sebuah drama bersiri itu mengundang kecaman warga maya, selain turut mendapat perhatian Menteri Komunikasi dan Multimedia, Tan Sri Annuar Musa.


Ismail Sabri bidas dakwaan Zahid KKM manipulasi data Covid-19

Dakwaan yang mengatakan Kementerian Kesihatan Malaysia (KKM) memanipulasi jumlah jangkitan Covid-19 adalah tidak berasas, kata Menteri Kanan (Keselamatan), Datuk Seri Ismail Sabri Yaakob.

Katanya, dakwaan itu tidak timbul kerana KKM menerima laporan daripada jabatan kesihatan negeri berhubung semua kes yang ada kaitan dengan Covid-19, termasuk kes positif dan kematian.

“Saya tidak tahu dari mana mereka mendapat laporan (manipulasi) kes Covid-19 ini,” katanya ketika diminta mengulas dakwaan pihak tertentu yang mengatakan KKM memanipulasi jumlah kes positif Covid-19.

Ismail Sabri berkata, peningkatan kes Covid-19 sekarang ini tidak hanya berlaku di Malaysia, malah di seluruh dunia.

Beliau sekali lagi mengingatkan sebarang dakwaan tidak benar mengenai isu Covid-19 boleh dikenakan tindakan oleh pihak polis.

Semalam, Presiden UMNO, Datuk Seri Ahmad Zahid Hamidi mempersoalkan angka dan statistik kes Covid-19 yang meningkat itu mungkin sengaja diada-adakan untuk mencetuskan kebimbangan di kalangan rakyat.

“Kita melihat kes sudah mencecah lebih 2,000 sehari. Adakah akan dibiarkan sehingga 5,000 hingga 6,000 kes sehari? Atau juga tiada kes tetapi diberitahu jumlahnya tinggi sekaligus menggusarkan orang ramai? Saya hanya bertanya dan tidak sesekali menuduh.

“Al-maklumlah Aidilfitri akan tiba tidak lama lagi manakala Proklamasi Darurat hanya berbaki empat bulan. Mungkin juga akan dijadikan modal untuk memanjangkan tempoh darurat. Biasalah…,” kata Zahid.


Covid-19: AS gesa individu 50 tahun ke atas ambil penggalak kedua

Ketika kebimbangan semakin meningkat dalam kalangan pegawai kesihatan Amerika Syarikat (AS) mengenai penularan jangkitan baharu Covid-19, Pusat Kawalan dan Pencegahan Penyakit (CDC) mengatakan semua individu berumur 50 tahun dan ke atas perlu mendapatkan suntikan dos penggalak kedua, sekurang-kurangnya empat bulan selepas menerima penggalak pertama.

Sebelum ini, agensi itu berkata mereka yang berumur 50 tahun ke atas mempunyai pilihan suntikan tambahan tetapi hanya menggalakkan mereka yang berumur lebih 65 tahun atau yang mempunyai kekurangan imun.

Memetik New York Times, panduan baharu itu, yang dikeluarkan dalam satu kenyataan di laman web CDC pada Khamis (19 Mei), juga diperluaskan kepada sesiapa yang berumur 12 tahun dan lebih tua dengan kekurangan imun tertentu.

CDC berkata ia mengubah nasihatnya kerana peningkatan jangkitan yang stabil sepanjang bulan lalu, ditambah dengan “peningkatan yang mendadak dan ketara dalam kemasukan ke hospital untuk warga Amerika yang lebih tua.”

Kes baharu yang disahkan melepasi purata 100,000 sehari sekali lagi minggu ini, menurut pangkalan data New York Times.

Dan di peringkat nasional, kemasukan ke hospital individu yang dijangkiti Covid-19 adalah purata lebih daripada 23,800 setiap hari pada Khamis, 31 peratus lebih tinggi daripada dua minggu lalu.

Kebanyakan rakyat AS berusia 50 tahun ke atas menerima dos terakhir vaksin Covid-19 mereka lebih enam bulan lalu.

“Keadaan itu menyebabkan “ramai yang terdedah tanpa perlindungan yang mereka perlukan untuk mencegah penyakit teruk, kemasukan ke hospital dan kematian,” kata CDC.

Dalam amaran lain mengenai risiko Covid-19 yang semakin meningkat, Pengarah CDC Dr Rochelle Walensky berkata lebih daripada 45 peratus rakyat AS kini tinggal di kawasan di mana kadar penularan cukup tinggi sehingga mereka sekurang-kurangnya perlu mempertimbangkan untuk memakai pelitup muka di dalam ruang tertutup awam.

Ia disebabkan lonjakan besar daripada data yang dipetiknya hanya dua hari sebelumnya pada taklimat Rumah Putih.

Dalam mesej yang disiarkan pada hari Jumaat di Twitter, Dr Walensky berkata mereka yang berada di kawasan berisiko tinggi – sebahagian besarnya di Timur Laut – perlu memakai pelitup muka di ruang tertutup awam.

“Mereka yang berada di kawasan berisiko sederhana harus mempertimbangkan pemakaian pelitup muka berdasarkan penilaian mereka terhadap risiko peribadi,” katanya. – NYT


Kes naik semula lebih 20,000

Setelah turun lima hari berturut-turut bermula 18 Mac lalu dengan catatan 24,241 kes hingga 21 Mac (17,828 kes), jangkitan harian semalam, 22 Mac, kembali melonjak melebihi 20,000 kes.

Data laman sesawang CovidNOW kendalian Kementerian Kesihatan (KKM) menunjukkan dalam tempoh 24 jam semalam, 21,483 jangkitan baharu dilaporkan, menjadikan kumulatif positif sejak awal 2020 lalu sebanyak 4,032,435 kes.

Semalam, seramai 32,561 pesakit telah pulih menjadikan kumulatif kes sembuh meningkat kepada 3,745,229 kes, sementara 34,535 kematian dilaporkan dan 252,261 kes masih aktif.

Daripada jumlah kes aktif itu, seramai 244,262 pesakit menjalani kuarantin di rumah; 1,453 ditempatkan di PKRC; 6,617 dimasukkan ke hospital; dan 339 dirawat di unit rawatan rapi (ICU), dengan 209 daripadanya memerlukan alat bantuan pernafasan.

Laman sesawang itu juga menunjukkan 10 negeri dan Wilayah Persekutuan mencatat peningkatan jangkitan harian semalam, dengan Lembah Klang menjadi penyumbang terbesar sebanyak 10,950 kes.

Selangor kekal mencatat kes tertinggi sebanyak 7,452 jangkitan baharu berbanding 6,941 pada Isnin, menjadikan kumulatif positif di negeri itu meningkat kepada 1,108,304 kes.

Seramai 1,024,145 pesakit di negeri itu telah sembuh, 10,457 kes kematian dilaporkan, dan 73,702 kes masih aktif.

Daripada jumlah kes aktif itu seramai, 71,885 pesakit menjalani kuarantin di rumah; 333 ditempatkan di PKRC; 1,432 dimasukkan ke hospital; dan 52 dirawat di ICU, dengan 25 daripadanya memerlukan alat bantuan pernafasan.

Sehingga semalam, 4,806,747 atau 94.9 peratus daripada populasi di Selangor telah lengkap divaksinasi, 5,115,602 atau 100.8 peratus menerima sekurang-kurangnya satu dos, dan 3,912,773 atau 92.0 peratus individu dewasa menerima dos penggalak.

Bagi negeri dan Wilayah Persekutuan lain, Kuala Lumpur merekodkan 3,433 kes baharu semalam, berbanding 1,433 pada Isnin; Sarawak (1,547 kes baharu, 813 Isnin); Perak (1,170 kes baharu, 1,015 Isnin); dan Negeri Sembilan (1,061 kes baharu, 595 Isnin).

Sementara itu, Pahang pula mencatat 959 kes baharu semalam berbanding 771 pada Isnin; Kelantan (609 kes baharu, 608 Isnin); Melaka (536 kes baharu, 422 Isnin); Perlis (131 kes baharu, 104 Isnin); dan Labuan (93 kes baharu, 72 Isnin).

Pecahan kes Covid-19 mengikut negeri-negeri pada 22 Mac 2022.


Bon Odori: Pembangkang cuba nampakkan PAS derhaka Sultan

PAS Selangor menyifatkan pemimpin pembangkang cuba menangguk di air keruh dan melaga-lagakan antara parti itu dengan Sultan Selangor Sultan Sharafuddin Idris Shah, berhubung isu festival Bon Odori.

Setiausaha Perhubungan PAS Negeri Roslan Shahir Datuk Mohd Shahir berkata pembangkang, terutama DAP, dilihat cuba menampakkan PAS sebagai menentang titah Sultan Selangor yang mengarahkan Jabatan Agama Islam Selangor (JAIS) tidak menghalang festival berkenaan.

Menurutnya Menteri di Jabatan Perdana Menteri (Hal Ehwal Agama) Datuk Idris Ahmad walaupun Naib Presiden PAS, tetapi mengeluarkan kenyataan berkaitan isu itu atas kapasiti beliau sebagai menteri.

“Ia bukannya pandangan peribadi, bukan juga pandangan beliau sebagai Naib Presiden PAS tetapi sebagai Menteri Kabinet yang memegang portfolio sebagaimana dinyatakan. Ianya berdasarkan pandangan dan kajian Jabatan Kemajuan Islam Malaysia (Jakim).

“Nasihat bukannya arahan, tetapi pilihan. Mahu akur atau tidak, terpulang. Ia bukan bermaksud mahu membatalkan festival berkenaan.

“Kemudian Tuanku Sultan Selangor juga bertitah atas isu yang sama. Semuanya berlegar sekitar mahu menjaga kemaslahatan dan kepentingan umat Islam dan masyarakat Malaysia.

“Tiada unsur politik pun dalam isu ini. Tetapi pihak pembangkang sengaja mahu menagguk di air keruh. Kononnya Menteri dan PAS derhaka pada Tuanku Sultan. Ternyata ada usaha jahat melagakan antara Menteri Agama dan PAS dengan Tuanku,” katanya dalam satu kenyataan.

Terdahulu, Pengerusi DAP Perak, Nga Kor Ming mendakwa PAS secara terbuka derhaka terhadap titah Sultan Selangor berhubung isu Bon Odori.

Ia selepas Dewan Ulamak PAS Pusat menegaskan agar umat Islam tidak menyertai festival itu kerana unsur-unsur keagamaan yang terdapat di dalamnya.

“PAS kini secara terbuka derhaka terhadap titah diraja Sultan Selangor,” kata Kor Ming menerusi Twitter.

Pada 8 Jun lalu, Pengarah Jabatan Agama Islam Selangor Datuk Mohd Shahzihan Ahmad berkata Sultan Selangor menitahkan JAIS tidak mengambil pendirian dan sikap menyekat program Bon Odori yang akan diadakan pada 16 Julai depan di Shah Alam.

Dalam satu kenyataan, Mohd Shahzihan juga berkata Sultan Selangor turut menitahkan jabatan itu tidak menghalang mana-mana individu untuk menghadirinya.

Mengulas lanjut, Roslan berkata sepanjang sejarahnya PAS adalah antara parti yang ke hadapan mempertahan dan mendaulatkan Raja-raja Melayu.

Beliau mengingatkan ketika bekas Perdana Menteri Tun Dr Mahathir Mohamad mahu melakukan pindaan Perlembagaan bagi mengekang kuasa Raja-raja Melayu, wakil tunggal PAS di Parlimen ketika itu, Datuk Nik Abd Aziz Nik Mat bangkit menentang pindaan.

“Yang pernah derhaka di Selangor ikut titah Tuanku adalah PKR dan DAP bukan PAS” katanya yang turut memuat naik keratan akhbar berhubung isu pelantikan Menteri Besar Selangor pada 2014 lalu.


Zahid tipu, khianati UMNO jika rakaman audio benar

Presiden UMNO, Datuk Seri Ahmad Zahid Hamidi disifatkan sebagai penipu dan pengkhianat terhadap UMNO, sekiranya beliau benar-benar berbual dengan Presiden PKR, Datuk Seri Anwar Ibrahim, sebagaimana dalam klip audio yang tular sejak malam tadi.

“Saya bimbang memang wujud satu perjanjian sulit, perancangan politik antara Presiden UMNO dan Datuk Seri Anwar Ibrahim sekiranya perbualan benar-benar sahih,” kata Ketua UMNO Bahagian Bakri, Mohd Fuad Tukirin.

Katanya, Presiden UMNO akan dilihat sanggup menggadaikan parti itu semata-mata untuk kepentingan diri sendiri dengan semua ahli diperkudakan.

“Ini juga akan dianggap bukti jelas ada perjanjian sulit dimeterai beliau dengan Datuk Seri Anwar,” katanya.

Memetik laporan sebuah akhbar, Mohd Fuad dilapor mempersoalkan apakah tindakan yang bakal diambil oleh Lembaga Disiplin dan MKT UMNO sekiranya rakaman audio perbualan telefon itu sahih.

“Sekiranya rakaman audio perbualan telefon itu sahih, adakah Lembaga Disiplin dan MKT UMNO tutup mata dan tidak mengambil apa-apa tindakan semata-mata untuk menjaga nama baik institusi Presiden?

“Kalau ahli-ahli UMNO senang-senang digantung dan diambil tindakan disiplin sekiranya melakukan kesalahan, mengapa tidak Presiden sekiranya terbukti bersalah?” katanya.

Agenda Daily hari ini mendedahkan satu klip audio suara mirip Anwar dan Zahid sedang berbincang strategi politik ketika PAU baru-baru ini.

Perbualan kedua-duanya itu sangat mesra dengan saling bertukar pandangan berhubung ucapan perwakilan UMNO ketika Perhimpunan Agung UMNO baru-baru ini.


Lepas dipecat Zahid, ini reaksi KJ

Bekas Ketua Pemuda UMNO, Khairy Jamaluddin memberitahu tidak terkesan dengan keputusan parti memecatnya malam tadi.

Malah bekas menteri kesihatan itu juga berkata beliau tidak akan tunduk dengan keputusan UMNO tersebut.

“Malam ini saya dipecat oleh parti yang saya sayang, yang saya berikan kesetiaan.

“‘Unbowed, unbent, unbroken‘,” katanya menerusi laman sosial Facebook dan Twitter, malam tadi.

Malam tadi, Setiausaha Agung UMNO, Datuk Seri Ahmad Maslan mengesahkan Khairy antara pemimpin yang dipecat daripada parti tersebut dengan alasan melanggar disiplin parti mengikut Perlembagaan UMNO kerana kesalahan sewaktu Pilihanraya Umum ke-15.

Selain Khairy, Tan Sri Noh Omar turut dipecat bersama lima lagi ahli UMNO Pasir Gudang, sembilan ahli dari UMNO Putrajaya, dua ahli Umno Tanjong Karang dan 26 ahli UMNO Pahang.

Sementara beberapa lagi pemimpin UMNO digantung keahliannya selama enam tahun iaitu Datuk Seri Hishamuddin Hussein, Datuk Seri Maulizan Bujang, Datuk Seri Salim Sharif dan Shahril Sufian Hamdan.

Keputusan parti dipimpin Datuk Seri Ahmad Zahid Hamidi itu menerima pelbagai reaksi sejak malam tadi.


Sultan Johor bertitah jangan terlibat dalam perhimpunan jalanan

Sultan Johor Sultan Ibrahim Sultan Iskandar bertitah perhimpunan jalanan seperti dicadangkan seorang pemimpin DAP bukannya cara bertanggungjawab dalam mencari penyelesaian yang membina.

Menerusi hantaran di Facebook, Sultan Ibrahim bertitah suara atau pandangan daripada pelbagai lapisan masyarakat sebaliknya boleh disampaikan kepada kerajaan menerusi pelbagai forum lain, lapor Bernama.

“Tidak cukup peritkah pengajaran daripada demonstrasi yang menjadi detik hitam dalam sejarah negara kita seperti pada tahun 1969, dan tidak lama dahulu, perhimpunan Bersih? Ia tidak mencapai sebarang matlamat, selain mengakibatkan kekecohan dan kerosakan. Ini bukan cara negara kita… tiada yang menang. Semuanya akan rugi.

“Kita tidak tahu berapa lama kita boleh pulih daripada kesan perhimpunan sebegitu. Undang-undang negara kita mesti dihormati. Janganlah buat kenyataan berbaur hasutan kerana ia tidak membantu, sedangkan ada banyak saluran yang lebih membina untuk menyuarakan pandangan,” titah baginda.

Baginda bertitah perhimpunan jalanan juga akan memberi impak negatif kepada ekonomi negara, menakutkan pelabur asing dan merencatkan pemulihan negara daripada pandemik Covid-19.

“Janganlah buat perhimpunan sebegini. Pertumbuhan negara kita mesti dipupuk melalui dialog yang matang, bukan tindakan yang akan mengancam ketenteraman awam dan keselamatan negara,” titah baginda.

Rabu lepas, Anggota Jawatankuasa Tertinggi Pusat DAP Sheikh Umar Bagharib Ali dilaporkan mencadangkan rakyat berhimpun beramai-ramai sebagai tanda protes susulan kenaikan kos sara hidup.

Sheikh Umar yang juga bekas Ahli Dewan Undangan Negeri Paloh dipetik sebagai berkata jika sejuta orang dapat dihimpunkan di tengah Kuala Lumpur, mungkin barulah kerajaan akan membuka mata mengenai kesusahan rakyat.


China tawar wang tunai jika lapor kegiatan ancam keselamatan negara

China akan menawarkan kepada rakyat sebanyak AS$15,000 wang tunai jika melaporkan sebarang akitivit yang boleh mengancam keselamatan negara, lapor media kerajaan, dalam langkah terbaru Beijing untuk menimbulkan kebimbangan terhadap musuh luar.

Rakyat yang menawarkan maklumat yang membawa kepada penemuan “perbuatan yang membahayakan keselamatan negara” boleh diberi ganjaran sebanyak 100,000 yuan, bergantung kepada peranan mereka dalam mencegah atau menyelesaikan sesuatu kes, mengikut garis panduan.

Mereka juga mungkin diberi ganjaran dalam bentuk yang akan menaikkan semangat, termasuk anugerah sijil.

Kerajaan China selama bertahun-tahun menawarkan ganjaran kewangan untuk maklumat mengenai pelanggaran keselamatan, tetapi garis panduan baharu yang dikeluarkan minggu ini oleh Kementerian Keselamatan Negara berusaha menyeragamkan amalan itu, lapor Legal Daily milik kerajaan.

Langkah itu adalah kondusif bagi menggerakkan sepenuhnya masyarakat umum untuk menyokong dan membantu dalam kerja-kerja keselamatan negara secara meluas.

Beijing telah semakin menggalakkan orang ramai untuk berwaspada terhadap pelanggaran keselamatan negara, termasuk mengajar kanak-kanak untuk berwaspada terhadap sebarang ancaman kepada negara.

Stesen CCTV pada April menerbitkan satu siri infografik yang meminta penonton berwaspada terhadap pengintip yang berada di tengah-tengah mereka, menggambarkan “lapan wajah pengintipan” termasuk orang yang menyamar sebagai pasangan romantis dan pencinta tumbuh-tumbuhan.

China juga telah menggunakan keselamatan negara sebagai justifikasi untuk menahan warga asing semasa ketegangan diplomatik dengan negara asal tahanan. – Agensi


‘Kerjasama mungkin pulih jika UMNO tukar pemimpin’

Ahli Majlis Pimpinan Tertinggi (MPT) Bersatu, Datuk Seri Mohd Redzuan Md Yusof membayangkan hubungan Bersatu dengan UMNO mungkin pulih jika parti itu menukar pemimpin atasan.

“Bergantung kepada pemilihan parti itu yang sepatutnya diadakan Jun depan,” katanya ditanya kemungkinan hubungan kerjasama Bersatu dan UMNO dapat dipulihkan.

Katanya, mesyuarat UMNO Jun ini bukan sahaja untuk memilih yang bakal menerajui UMNO, tetapi mengembalikan perjuangan asal parti itu.

“Bukan hendak jaga tepi kain orang. Dalam keadaan politik hari ini, masuk akal untuk mereka adakan pemilihan parti sebelum PRU15.

“Kita hairan dalam Perhimpunan Agung UMNO selalunya disebut tentang perjuangan. Tetapi mereka lebih sebutkan politik untuk melindungi Kluster Mahkamah,” katanya hari ini.

Pada masa sama, Redzuan berkata, Bersatu bersedia berdepan UMNO di mana-mana kawasan Parlimen atau Dewan Undangan Negeri (DUN) yang dikuasai jika parti itu tegas meletakkan calonnya.

Katanya, Biro Politik Bersatu sudah membuat ketetapan akan mempertahankan semua kerusi Parlimen dan DUN yang disandang wakil rakyatnya, andai berlaku pertembungan dengan UMNO dalam PRU15.


Kerajaan ambil langkah segera tangani kesesakan PPS: Rina

Kesesakan mangsa banjir yang ditempatkan di Pusat Pemindahan Sementara (PPS) ditangani segera kerajaan, malah sebanyak 78 lagi pusat sudah dibuka bagi menampung kapasiti orang ramai yang terjejas akibat bencana itu.

Pembukaan PPS baharu itu menurut Menteri Wanita, Keluarga dan Pembangunan Masyarakat, Datuk Seri Rina Harun akan menjadikan keseluruhan pusat yang dibuka dan berdaftar seluruh negara sebanyak 5,809 daripada 5,731 sebelum ini.

“Isu kesesakan di PPS sudah diatasi. Banjir di sesetengah kawasan penempatan tidak dijangka dan ada kawasan yang tidak pernah kena banjir sebelum ini, jadi tidak adil jika mangsa pergi ke PPS tetapi tidak dibenarkan masuk.

“Keutamaan kita adalah keselamatan mereka jadi kita benarkan mereka masuk dan disediakan makanan. Mereka dibenarkan berteduh di situ sehingga PPS lain di sekitar kawasan itu disediakan, iaitu yang sebelum ini tidak didaftarkan,” katanya menurut laporan BH.

Rina terdahulu melawat PPS Wisma Belia Indera Mahkota, hari ini.

Beliau mengakui kesesakan di PPS menyebabkan ketidakselesaan tetapi ia adalah langkah sementara bagi memastikan mangsa terbabit menerima bantuan dan makanan secukupnya berbanding tinggal di kediaman yang dinaiki air.

Sementara itu, Rina berkata pertubuhan bukan kerajaan (NGO) dan sukarelawan boleh menghulurkan bantuan terus kepada mangsa banjir.

“Kita tidak halang mereka berbuat demikian kerana ia mengurangkan karenah birokrasi,” katanya.

“Bagaimanapun, jika NGO menyumbang menerusi PPS atau pusat pengumpulan, pengurusan boleh merekodkan sumbangan dan kenal pasti keperluan mangsa banjir dan mengedarkannya mengikut keperluan mereka,” katanya.


Zahid gelabah harga barang naik rakyat marah BN, dia tuding PN, PH

Ketika harga barangan keperluan melonjak sejak hampir sebulan lalu sehingga sekarang, dan rakyat mula marahkan Barisan Nasional (BN), Datuk Seri Ahmad Zahid Hamidi pula dilihat merayu pengundi muda terus memberi kepercayaan kepada gabungan itu.

Dengan memberi alasan lapuk bahawa BN sudah lama memberi sumbangan dan jasa besar kepada rakyat, Pengerusi BN itu mendakwa pengundi muda akan memberi peluang kepada gabungan itu untuk memerintah.

“Pengundi muda pasti meyakini BN andai mereka sedari kerajaan BN adalah “arkitek” kepada segala kemudahan yang sedang mereka nikmati termasuk pendidikan, kesihatan, etc.

“Pengundi muda pasti mempercayai BN sekiranya mereka diperlihatkan tentang rekod gemilang kerajaan BN dalam memakmurkan dan mensejahterakan tanahair.

“Pengundi muda pasti menyokong BN jika mereka difahamkan tentang kerajaan BN yang tertewas PRU-14 adalah angkara fitnah dan manipulasi politik,” kata Presiden UMNO itu yang kini berdepan puluhan tuduhan jenayah, termasuk rasuah, pecah amanah, penyelewengan dan pengubahan wang haram berjumlah berjuta-juta ringgit.

Presiden UMNO dan bekas Perdana Menteri di bawah pentadbiran BN sebelum Pilihan Raya Umum Ke-14 lalu itu kini berdepan 40 tuduhan menerima rasuah daripada Ultra Kirana Sdn Bhd berhubung VLN kerajaan.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Kes itu dibicarakan di Mahkamah Tinggi Shah Alam dan masih berjalan.

Mengulas lanjut, Zahid dalam kenyataan di Facebook beliau hari ini turut menyalahkan kerajaan Pakatan Harapan (PH) dan Perikatan Nasional (PN) kerana harga barang naik sekarang ini.

“Begitu juga dalam isu terkini berkaitan kenaikan harga barang yang konon disebabkan BN menang besar PRN Melaka.

“Generasi muda masa kini yang merupakan generasi berpengetahuan mampu menilai sama ada dakwaan itu berasas atau sekadar pembohongan,” katanya.

Zahid yang sebelum ini menyifatkan kerajaan PN gagal menangani wabak Covid-19 di Malaysia sedangkan pandemik itu berlaku di seluruh dunia berbeza pendapat dalam hal kenaikan harga barangan keperluan sekarang ini, yang dikatakannya turut berlaku di seluruh dunia.

Katanya, tiada logik ekonomi bagaimana kemenangan BN di sebuah negeri boleh dikaitkan dengan kenaikan harga barang, sedangkan ia merupakan permasalahan global berikutan peningkatan kos serta kesan permintaan dan penawaran.

“Permasalahan itu menjadi semakin berat disebabkan ketiadaan dasar kontingensi kerajaan 22 bulan dan 17 bulan untuk kemungkinan itu,” dakwa Presiden UMNO itu yang mengaku tidak bersalah terhadap 47 pertuduhan jenayah di Mahkamah Tinggi Kuala Lumpur membabitkan Yayasan Akalbudi.

Dua belas daripada pertuduhan itu membabitkan pecah amanah jenayah (CBT), lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.

Pada 19 Mac lepas, pendakwaan telah menutup kesnya selepas memanggil 99 saksi.

Hakim Mahkamah Tinggi Collin Lawrence Sequerah telah mengarahkan pendakwaan dan pembelaan mengemukakan hujahan bertulis masing-masing pada 28 Mei dan menetapkan 28 hingga 30 Jun serta 1 hingga 2 Julai sebagai tarikh pendengaran bagi hujahan lisan.


Jangan guna alasan Covid-19 tangguh Undi 18 : Asraf

Pemuda UMNO tidak mahu pandemik Covid-19 dijadikan alasan untuk menangguhkan pelaksanaan Undi 18 dan pendaftaran pemilih secara automatik, kata ketuanya Datuk Dr Asyraf Wajdi.

Asyraf menyifatkan keputusan Suruhanjaya Pilihan Raya (SPR) sebagai membelakangkan Parlimen yang merupakan badan undang-undang tertinggi selepas Rang Undang-Undang Perlembagaan (Pindaan) 2019 diluluskan di Dewan Rakyat pada Julai 2019.

“Amat tidak wajar untuk berselindung di sebalik alasan Covid-19 setiap kali Kerajaan gagal atau tidak dapat memenuhi tuntutan demokrasi dan kehendak rakyat termasuk yang terbaru perlaksanaan Undi 18 dan pendaftaran pemilih secara automatik,” kata beliau dalam satu kenyataan.

Beliau kemudiaan menggesa supaya kerajaan menimbang keputusan yang diumumkan oleh SPR dan mengotakan janji untuk melaksanakan Undi 18 pada Julai 2021.

“Justeru, Pergerakan Pemuda UMNO Malaysia mendesak agar kerajaan mengotakan janji bagi memenuhi komitmen garis masa perlaksanaan Undi 18 pada Julai 2021.

“Bagi tujuan merealisasikan hasrat ini Kerajaan harus menyediakan segala kemudahan yang diperlukan termasuk sumber-sumber yang mencukupi dari segi kewangan, koordinasi merentas agensi dan menambah tenaga kerja,” katanya lagi.

Semalam, SPR mengumumkan Pendaftaran pemilih automatik dan kelayakan mengundi pada usia 18 tahun dijangka hanya mampu dilaksanakan selepas 1 September tahun depan.

Pengerusi SPR, Datuk Abdul Ghani Salleh, berkata pihaknya harus bersikap realistik dengan perkembangan dan situasi semasa negara ketika ini yang secara umumnya masih dalam tempoh Perintah Kawalan Pergerakan (PKP) bagi mengekang penularan Covid-19.


28.4 peratus kes di Kedah libatkan remaja 12 hingga 17 tahun

Sebelas negeri dan Wilayah Persekutuan hari ini merekodkan penurunan jangkitan baharu, manakala hanya lima sahaja yang mencatat peningkatan iaitu Kedah, Kelantan, Pulau Pinang, Terengganu dan Putrajaya.

Menurut statistik dikeluarkan Jabatan Kesihatan Negeri-Negeri malam ini, sepanjang 24 jam sehingga 12 tengah hari tadi Kedah merekodkan 395 kes baharu berbanding 289 semalam.

Angka itu menjadikan kumulatif positif di Kedah meningkat kepada 174,374 kes, dengan sehingga semalam seramai 169,781 pesakit telah sembuh, 2,185 kes kematian dilaporkan dan 2,013 kes masih aktif.

Daripada jumlah kes aktif itu, seramai 1,351 pesakit menjalani kuarantin di rumah; 550 ditempatkan di PKRC; 102 dimasukkan ke hospital; dan 10 dirawat di unit rawatan rapi (ICU) dengan tiga daripadanya memerlukan alat bantuan pernafasan.

Sehingga semalam, seramai 1,576,049 atau 72.1 peratus daripada populasi di Kedah telah lengkap divaksinasi; 1,596,132 atau 73.0 peratus menerima sekurang-kurangnya satu dos; dan 535,957 individu lagi menerima dos penggalak.

Sebanyak 17 daripada 280 kluster yang dikesan di Kedah setakat ini masih aktif, dengan 13 daripadanya adalah kluster pendidikan yang melibatkan 728 kes; import (tiga kluster) dan tempat kerja (satu kluster).

Dari segi kadar jangkitan mengikut kumpulan umur sepanjang minggu ini pula, 28.4 peratus kes di Kedah melibatkan remaja berusia 12 hingga 17 tahun; diikuti 20.1 peratus (18-29 tahun); dan 12.9 peratus (30-29 tahun).

Sebanyak 9.5 peratus lagi melibatkan usia 40 hingga 49 tahun; 9.1 peratus (5-11 tahun); 8.1 peratus (50-59 tahun); 5.0 peratus (60-69 tahun); 4.4 peratus (0-4 tahun); 2.2 peratus (70-79 tahun); dan 0.3 peratus (80 tahun ke atas).

Rekod juga menunjukkan 50.0 peratus daripada kes kematian di Kedah melibatkan usia lebih 80 tahun dan ke atas; dan masing-masing 25.0 peratus bagi usia 60 hingga 69 tahun, dan 70 hingga 79 tahun.

Sementara itu, Kelantan pula merekodkan sebanyak 231 kes baharu berbanding 223 semalam; diikuti Pulau Pinang (222 kes baharu, 206 semalam); Terengganu (66 kes baharu, 56 semalam); dan Putrajaya (32 kes baharu, 25 semalam).

Walaupun merekodkan penurunan jangkitan hari ini, Selangor kekal mencatat jumlah tertinggi dalam kalangan negeri-negeri lain iaitu sebanyak 816 kes berbanding 1,063 semalam – turun dua hari berturut-turut.


Kadar kumulatif pemberian vaksin Covid-19 kini melebihi 34.0 juta dos

Jumlah kumulatif pemberian dos vaksin Covid-19 di seluruh negara sejak Program Imunisasi Covid-19 Kebangsaan (PICK) dilancarkan Februari lalu sehingga semalam kini mencecah lebih 34.0 juta dos.

Data dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini menunjukkan daripada jumlah kumulatif itu, 19,380,392 membabitkan suntikan dos pertama, dan 14,648,590 dos kedua.

Semalam sahaja sebanyak 302,804 dos diberikan di seluruh negara membabitkan 142,186 penerima dos pertama dan 160,618 lagi penerima melengkapkan dos kedua masing-masing.

Angka baharu itu menjadikan 82.8 peratus daripada populasi dewasa seluruh negara telah menerima sekurang-kurangnya satu dos suntikan vaksin Covid-19, manakala 62.6 peratus lagi melengkapkan dos kedua.

Untuk hari kedua berturut-turut tiada penerima dos pertama di Wilayah Persekutuan Putrajaya semalam, manakala 1,582 penerima dos kedua.

Wilayah Persekutuan Labuan pula merekodkan sifar penerima dos kedua, semalam, dan hanya 12 individu sahaja yang melengkapkan dos kedua masing-masing.

Johor menjadi negeri paling ramai penerima vaksin Covid-19 semalam, membabitkan 27,639 dos pertama dan 31,067 lagi penerima melengkapkan dos kedua masing-masing.


Cubit paha kanan paha kiri terasa, PKR marah TPM tegur Zahid

PKR mempertahankan anak murid Presidennya, Datuk Seri Ahmad Zahid Hamidi selepas teguran dibuat oleh Timbalan Perdana Menteri, Datuk Seri Ismail Sabri Yaakob agar semua pihak berhenti berpolitik semalam, ia walaupun kenyataan tersebut tidak merujuk kepada individu tertentu.

Dalam satu kenyataan hari ini, Setiausaha Agung PKR, Datuk Seri Saifuddin Nasution yang dikaitkan dalam satu gambar tular bertemu Presiden UMNO sebelum ini berkata Ismail Sabri sepatutnya mengkritik Perdana Menteri (PM) Tan Sri Muhyiddin Yassin bukan sebaliknya kepada Zahid atau parti politik pembangkang, walhal diketahui umum sudah wujud perancangan untuk membentuk jajaran baharu UMNO bersama Datuk Seri Anwar Ibrahim dan DAP.

“Pesan saya kepada TPM: halakan pesan anda kepada PM, rakan-rakan dalam PN (Perikatan Nasional) dan seangkatan,” kata Saifuddin yang marah dengan Ismail Sabri.

Nada kritikan Saifuddin itu seakan tidak berpuas hati apabila teguran tersebut dibuat terhadap Zahid yang sebelum ini didakwa beria-ria mahu Anwar menjadi PM, ia selepas tular klip audio perbualan mesra kedua-dua mereka.

Zahid pada 8 Julai lalu mengumumkan bahawa parti itu menarik sokongan terhadap kerajaan Perikatan Nasional (PN) dan menuntut Muhyiddin meletakkan jawatan serta-merta, gesaan sama sebelum ini dibuat Anwar bersama blok pembangkangnya.

UMNO memiliki 38 ahli parlimen tetapi sebilangan besar mereka tidak bersetuju dengan penyingkiran Muhyiddin dan Zahid kini sedang berdepan penentangan dalam partinya sendiri.

Senada dengan Zahid, Saifuddin juga mahu sidang Parlimen dibuka dengan segera kononnya bagi tujuan semak dan imbang, walhal difahamkan blok pembangkang sedang bekerjasama dengan Zahid bagi menolak usul yang akan dibentangkan di Parlimen nanti.

“Parlimen tutup. Tiada lagi semak imbang. Dalam tempoh ini kerajaan boleh buat undang-undang tanpa perlu parlimen. Kerajaan boleh berbelanja tanpa perlu parlimen,” katanya senada dengan Zahid sebelum ini.

Suhu politik negara kembali hangat susulan tindakan UMNO menerusi Presidennya, Zahid selepas Mesyuarat Tertinggi yang membuat keputusan yang dianggap cuba menjatuhkan kerajaan PN.

Zahid berterusan memberi tekanan terhadap kerajaan PN dan mahu meneruskan cita-cita jajaran baharu yang diwar-warkannya sebelum ini.

Zahid dan rakan karibnya, Datuk Seri Najib Razak sebelum ini yang terpalit dengan pakatan sulit dengan Ketua Pembangkang kini sedang merancang ke arah pembentukan jajaran baharu, ia termasuk kerjasama dengan DAP.

Tular juga sebelum ini surat sokongan kedua-dua mereka yang menyokong Anwar dan klip audio perbualan pakatan sulit Zahid bersama Anwar.


Korea Utara lancar ujian peluru berpandu jarak jauh lagi

Korea Utara didakwa melancarkan satu lagi ujian peluru berpandu balistik jarak jauh yang ke arah laut di luar pesisir pantai timurnya hari ini, menurut laporan tentera di Korea Selatan dan Jepun, kira-kira seminggu selepas peluru berpandu dilaporkan meletup di udara Pyongyang.

Ketua Turus Bersama Korea Selatan berkata mereka mengesan “peluru tidak dikenal pasti” yang dilancar dari Korea Utara.

Mereka mendakwa objek itu sebagai peluru berpandu jarak jauh atau peluru berpandu balistik antara benua (ICBM) yang ditembak pada trajektori “bertingkat”, lapor agensi berita Yonhap.

Bagaimanapun, Kementerian Pertahanan Korea Selatan belum lagi mengesahkan sama ada ujian itu melibatkan ICBM, yang tidak pernah diuji pada jarak penuh sejak 2017.

Kerajaan Jepun juga berkata tidak menolak objek yang dilancarkan itu mungkin peluru berpandu balistik.

Pada 16 Mac, Korea Utara melancarkan peluru berpandu yang meletup di udara sejurus dilancarkan dari Pyongyang, kata tentera Korea Selatan.

Susulan itu, Amerika Syarikat dan Korea Selatan memberi amaran berkemungkinan Korea Utara mungkin sedang bersiap sedia untuk menguji ICBM pada jarak penuh buat kali pertama sejak 2017.

Selepas beberapa ujian baru-baru ini, Pyongyang berkata mereka sedang menguji komponen untuk sistem satelit peninjau.

Pemimpin utamanya, Kim Jong Un berkata Korea Utara tidak lama lagi akan melancarkan beberapa satelit untuk memantau pergerakan tentera Amerika Syarikat dan sekutunya.

Sekurang-kurangnya sebanyak 13 ujian peluru berpandu balistik sudah dilancar Korea Utara tahun ini sehingga menerima kecaman dari Amerika Syarikat, Korea Selatan dan Jepun.


Kamera badan dapat tingkat integriti anggota keselamatan, kata menteri

Penggunaan kamera badan akan dapat meningkatkan integriti anggota pasukan keselamatan, kata Menteri Dalam Negeri Datuk Seri Saifuddin Nasution Ismail.

Terdahulu semasa pembentangan Bajet 2023 kerajaan mengumumkan penambahan 2,100 lagi unit kamera badan, ia tambahan kepada perolehan RM30 juta sebelum ini.

Saifuddin berkata membantu meningkatkan pelbagai aspek penugasan membabitkan anggota polis dan petugas lain di bawah KDN seperti Jabatan Imigresen Malaysia (JIM), Agensi Penguatkuasaan Maritim Malaysia (Maritim Malaysia), Jabatan Sukarelawan Malaysia (RELA) dan Jabatan Penjara Malaysia.

“Penggunaan kamera badan ini mampu meningkatkan integriti perkhidmatan, malah ia akan menjadi sumber bahan bukti kepada anggota polis dan petugas agensi keselamatan lain.

“Selain itu, penggunaannya juga dapat mengawal manipulasi, meningkatkan kepercayaan orang ramai terhadap setiap penugasan anggota ini. Malah, agensi penguat kuasa itu sendiri berasa lebih yakin dalam melaksanakan tugas secara profesional, jadi banyak faedahnya,” katanya dipetik laporan BH.

Menurut Saifuddin, KDN kini dalam peringkat akhir memuktamadkan pihak kontraktor yang akan mengendalikan pemerolehan aset itu.

“Semalam Perdana Menteri, Datuk Seri Anwar Ibrahim ada umumkan (dalam pembentangan Belanjawan 2023) untuk penambahan 2,100 lagi unit kamera badan di mana sebelum ini kami sudah pun ada bajet sebesar RM30 juta untuk pemerolehan ini.

“Iklan pun sudah dikeluarkan (mencari kontraktor menyelia) untuk pemerolehan kamera badan ini dan ia sekarang berada dalam peringkat akhir penelitian,” katanya lagi.

Terdahulu, Saifuddin mengadakan lawatan di sekitar Kompleks Imigresen, Kastam, Kuarantin dan Keselamatan (ICQS) Padang Besar.


Saya seleweng RM600 bilion?

Ahli Parlimen Hulu Langat daripada parti Pakatan Harapan (PH) telah membuat laporan polis terhadap saya kononnya saya telah menyeleweng dana kerajaan berjumlah RM600 bilion.

Ahli Parlimen Lembah Pantai yang baru dilantik sebagai Menteri Komunikasi Digital juga membuat tuduhan yang sama terhadap saya. Sebelum itu, beliau membuat kenyataan bahawa Perdana Menteri telah mengarahkan polis supaya menyiasat YB Tan Sri Tuan Guru Haji Abdul Hadi Awang atas dakwaan menuduh Perdana Menteri sebagai agen Israel. PDRM kemudiannya menafikan Tan Sri Tuan Guru Haji Abdul Hadi Awang disiasat.

Nampaknya, baru beberapa hari menjadi kerajaan, PH tanpa segan silu telah menggunakan pihak polis untuk menekan pemimpin yang tidak sehaluan dengan mereka. This is a clear attempt at silencing dissent. Ini berbeza sekali dengan janji reformasi institusi mereka untuk menjamin kebebasan institusi-institusi penting negara tanpa campur tangan politik termasuk PDRM.

Apapun, saya tidak hairan dengan kemungkiran janji-janji mereka. Sebelum pilihan raya mereka bermati-matian menafikan akan bekerjasama dengan puak kleptokrat. Selepas pilihan raya, mereka tanpa segan silu berpeluk cium dan membentuk kerajaan bersama-sama, sehinggakan ada yang membuat parodi lagu “dulu benci penyamun, sekarang sayang penyamun”.

Berbalik kepada tuduhan penyelewengan dana sebanyak RM600 bilion, saya tidak pasti dari mana angka ini dipetik. Saya agak ia merujuk kepada 8 Pakej Rangsangan Ekonomi bernilai RM530 bilion yang saya laksanakan semasa saya menjadi Perdana Menteri untuk membantu rakyat dan perniagaan yang terjejas semasa tempoh pandemik.

Daripada keseluruhan RM530 bilion ini, sebahagian besarnya adalah berbentuk non-fiskal, iaitu tidak melibatkan perbelanjaan kerajaan. Ini termasuk pengeluaran KWSP i-Lestari, i-Sinar, i-Citra bernilai RM145 bilion, pengurangan pembayaran KWSP bernilai RM10 bilion, moratorium bayaran pinjaman bank untuk individu dan syarikat bernilai RM180 bilion, jaminan kerajaan untuk pinjaman syarikat bernilai RM80 bilion dan inisiatif-inisiatif lain yang bertujuan untuk meringankan beban yang ditanggung oleh individu dan perniagaan.

Tak mungkin saya seleweng wang ini kerana ia adalah wang individu atau bank yang tidak melibatkan perbelanjaan kerajaan. Saya sebagai Perdana Menteri pada ketika itu tidak ada apa-apa kuasa ke atas penggunaan wang ini.

Menurut kenyataan Menteri Kewangan pada 29 Jun 2021, perbelanjaan yang melibatkan wang kerajaan dalam bentuk suntikan fiskal pula bernilai RM83 bilion. Ini termasuk perbelanjaan untuk pembelian vaksin bernilai RM5 bilion dan pelbagai bentuk bantuan langsung tunai untuk rakyat seperti subsidi upah bernilai RM20.92 bilion, Bantuan Prihatin Nasional bernilai RM18.2 bilion, Geran Khas Prihatin bernilai RM4.21 bilion, Geran Khas Prihatin Permai bernilai RM842,000,000, Skim Pembiayaan Mudah Bumiputera bernilai RM500,000,000 dan bantuan-bantuan lain yang dimasukkan terus ke akaun penerima yang layak.

Tidak ada satu sen pun wang ini masuk ke akaun peribadi saya. Tak masuk akal wang bantuan rakyat yang dimasukkan terus ke dalam akaun mereka boleh diseleweng masuk ke akaun saya.

Kalau hal ini berlaku, sudah tentu akan diketahui melalui penemuan audit yang dibuat oleh Jabatan Audit Negara (JAN) setiap tahun. Jawatankuasa Kira-Kira Wang Negara (PAC) sudah tentu membentangkan laporan mengenainya di Parlimen. Tak mungkin JAN atau PAC terlepas pandang. Ini bukan perkara kecil. Ia perkara besar.

Malah Bank Negara Malaysia tentunya telah mendapat notifikasi tentang pergerakan jumlah wang yang besar masuk ke akaun saya dan siasatan telah dimulakan sejak lebih setahun yang lalu. Tetapi tidak ada apa-apa pun.

Nak kata saya halang siasatan kerana saya Perdana Menteri pun tak betul. Kerana saya telah meletak jawatan sebagai Perdana Menteri lebih setahun yang lalu.

Selain itu, kalau hal ini berlaku sekalipun, sudah tentu Pak Mat, Pak Jusoh, Mak Piah di kampung sedar wang yang sepatutnya mereka terima tak masuk ke dalam akaun mereka. Cuba tanya mereka. Dapat ke tidak duit itu.

Tanya juga En Salim, Mr Lim, Mr Kumar mereka terima atau tidak subsidi upah yang disalurkan kepada syarikat-syarikat mereka. Kalau semua dapat, mana mungkin wang itu diseleweng oleh saya?

Negara kita mempunyai sistem dan amalan yang standard untuk menjamin ketelusan dan akauntabiliti dalam perbelanjaan wang kerajaan. Kesemua perbelanjaan kerajaan adalah tertakluk kepada audit kerajaan. Jika terdapat penemuan audit yang mencurigakan, teguran audit boleh dibuat terhadap jabatan kerajaan yang berkenaan.

Jika terdapat salah laku rasuah atau penyelewengan, tindakan undang-undang boleh diambil terhadap si pelaku.

Saya percaya pihak Kementerian Kewangan Malaysia khususnya Agensi LAKSANA mempunyai setiap butiran perbelanjaan bagi semua 8 Pakej Rangsangan Ekonomi yang dilaksanakan semasa saya menjadi Perdana Menteri.

Saya tidak takut untuk disiasat kerana saya tahu saya tidak seleweng duit rakyat yang diamanahkan kepada kerajaan untuk digunakan bagi tujuan membantu rakyat ketika zaman susah.

Cuma pesan saya kepada ahli-ahli politik PH dan UMNO, janganlah asyik menuding jari kepada orang lain dengan menuduh yang bukan-bukan semata-mata untuk menutup kelemahan kerajaan yang baru berusia beberapa hari ini yang kelihatan masih belum ada idea bernas untuk menyelesaikan permasalahan rakyat. Awak dah jadi kerajaan, act like a government.

Sudah-sudahlah bermain wayang politik kerana rakyat mahu lihat apa perancangan kerajaan untuk mereka.

Tan Sri Muhyiddin Yassin
Pengerusi Perikatan Nasional


Kelab karaoke titik panas Covid-19 di Singapura

Jumlah jangkitan baharu Covid-19 di Singapura hari ini mencecah parat tertinggi dalam tempoh hampir sebulan, tatkala pihak berkuasa mula menyiasat kes baharu berpunca dari sebuah kelab karaoke

Peningkatan kes itu mencetuskan kebimbangan berhubung kelewatan kerajaan mengenakan semula sekatan walaupun pemerintah republik itu mengatakan mereka sudah menyiapkan pelan strategi bagi menganggap Covid-19 sebagai endamik, dan dapat diurus seperti biasa dalam kehidupan harian rakyatnya seperti influenza.

Kementerian Kesihatan Singapura hari ini memaklumkan mengesan 19 kes baharu tempatan dengan empat daripada jangkitan semasa tidak dikaitkan dengan mana-mana kluster. Ia adalah kes tertinggi harian terbaharu sejak 20 kes dikesan pada 17 Jun lalu.

Pegawai kementerian itu kini sedang menyiasat kes di kalangan pekerja pelayan sosial, yang kebanyakannya warga Vietnam, di kelab dan pusat karaoke.

Pusat hiburan tersebut ditutup beberapa bulan yang lalu sebagai sebahagian daripada peraturan penjarakan, tetapi beberapa di antaranya memperoleh lesen untuk beroperasi sebagai restoran dan kafe makanan.

Kluster baharu yang berpotensi muncul dari ruang istirahat ini dikesan ketika Singapura mengambil langkah pertama untuk melonggarkan sekatan dengan membenarkan lebih ramai individu makan bersama sejak semalam.

Kumpulan lima individu sekarang ini dibenar makan di restoran berbanding dua orang sebelumnya. Makan malam digantung sementara ketika Singapura mengalami peningkatan kes virus pada Mei lalu.

Kesihatan Singapura Ong Ye Kung berkata negara itu kini akan menjalankan ujian terhadap kakitangan dan pelanggan tiga pusat karaoke bagi menyekat penularan Covid-19.

Kementerian itu juga menggesa individu yang mempunyai kontak rapat dengan pekerja Vietnam itu antara 29 Jun hingga 12 Julai lalu supaya bertemu doktor jika berasa tidak sihat. – Agensi


Bersatu sokong penuh Muhyiddin dan Ismail Sabri terajui kerajaan PN

Kebijaksanaan dan kematangan Yang di-Pertuan Agong dalam menangani kemelut politik yang tercetus sekali lagi amat dihargai Parti Bersatu dan menjunjung kasih keputusan Baginda yang perkenan kepada cadangan dan usaha kerajaan Perikatan Nasional pimpinan Tan Sri Muhyiddin Yassin.

Dalam satu kenyataan, Timbalan Presidennya, Datuk Seri Ahmad Faizal Azumu berkata Bersatu menghargai keputusan yang dibuat oleh Yang di-Pertuan Agong dan menyatakan sokongan penuh kepada Perdana Menteri dan Timbalan Perdana Menteri Datuk Seri Ismail Sabri Yaakob untuk menerajui kepimpinan kerajaan.

“Parti Bersatu menjunjung kasih KDYMM Seri Paduka Baginda Yang di-Pertuan Agong atas perkenan Baginda kepada cadangan dan usaha kerajaan Perikatan Nasional pimpinan Perdana Menteri, YAB Tan Sri Muhyiddin Yassin, dalam melaksanakan amanah dan tanggungjawab kepada rakyat dan negara.

Majlis Pimpinan Tertinggi (MPT) Bersatu dan semua ahli Bersatu terus menzahirkan sokongan kepada Muhyiddin sebagai Perdana Menteri dan dibantu oleh YAB Datuk Seri Ismail Sabri Yaakob sebagai Timbalan Perdana Menteri untuk terus menerajui kepimpinan kerajaan,” katanya dalam satu kenyataan.

Faizal berkata yakin inisiatif dan program pemulihan yang sedang dilaksanakan kerajaan akan mampu membawa negara keluar daripada krisis kesihatan yang sedang dihadapi negara dan mengikut perancangan yang telah digariskan.

“Bersatu yakin dan percaya segala inisiatif kerajaan seperti Pelan Imunisasi Covid-19 Kebangsaan (PICK) dan pakej-pakej bantuan kepada rakyat bagi menangani pandemik Covid-19 dapat berjalan dengan lancar dan teratur mengikut perancangan yang telah ditetapkan,” ujarnya lagi.

Dalam pada itu, beliau juga memohon agar semua pihak tanpa mengira fahaman politik bersatu padu bagi memastikan segala pelaksanaan yang dirancang kerajaan dapat dicapai dan seterusnya membawa keluar negara daripada kemelut Covid-19.

“Sehubungan itu, Bersatu memohon semua pihak untuk terus menyokong dan memberikan kerjasama penuh terhadap pelaksanaan Pelan Pemulihan Negara (PPN) yang dirangka oleh Kerajaan Perikatan Nasional bagi membawa negara keluar daripada kemelut pandemik Covid-19,” ujarnya lagi.

Terdahulu awal hari ini, Muhyiddin menghadap Agong dan menyembah maklum bahawa beliau menerima sejumlah surat akuan daripada Ahli-Ahli Dewan Rakyat yang meyakinkannya masih mempunyai kepercayaan majoriti Ahli Dewan Rakyat pada masa ini.

Pada masa sama Muhyiddin juga berjanji akan membuktikan keabsahan beliau sebagai Perdana Menteri pada sidang Dewan Rakyat, September ini sebagaimana dimaklumkan kepada Yang di-Pertuan Agong.


Jana Wibawa : Keputusan ketepi 2 tuduhan rasuah Wan Saiful 21 Julai ini

Keputusan permohonan Ahli Parlimen Tasek Gelugor, Datuk Wan Saiful Wan Jan untuk mengetepikan dua pertuduhan rasuah RM6.9 juta membabitkan projek Jana Wibawa diketahui 21 Julai ini.

Tarikh itu ditetapkan Mahkamah Sesyen Kuala Lumpur, hari ini oleh Hakim Rozina Ayob selepas mendengar hujahan lisan oleh peguam Amer Hamzah Arshad mewakili Wan Saiful dan Timbalan Pendakwa Raya, Rashidah Murni Adzmi.

Dalam hujahnya, Amer menyentuh soal pertuduhan yang dikenakan ke atas anak guamnya ‘cacat’ kerana tidak ada tarikh-tarikh khusus bagi kesalahan didakwa ke atasnya, lapor MalaysiaGazette.

Bagaimanapun pendakwaan menolak alasan hujahan itu dengan memaklumkan Ahli Parlimen Tasek Gelugor itu telah diberikan maklumat secukupnya berkaitan kesalahan didakwa ke atasnya.

Wan Saiful berdepan dakwaan meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek ‘Central Spine Road: Sertik Ke Persimpangan Lebuhraya Pantai Timur’ daripada kerajaan secara prakelayakan yang jumlah keseluruhannya RM232 juta.

Wan Saiful juga dituduh menerima bagi dirinya suatu suapan iaitu wang tunai sejumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Nepturis sebagai upah membantu syarikat Nepturis mendapatkan Surat Setuju Terima bagi projek tersebut.

Kedua-dua perbuatan tersebut didakwa dilakukan di Royal Lake Club, Taman Tasik Perdana sekitar April 2022 dan di CIMB Bank Berhad Cawangan Bukit Tunku, Taman Tunku, Bukit Tunku antara 8 Julai dan 30 September 2022.


26 individu disaring di Parlimen pada Jumaat, Sabtu positif Covid-19

Dua puluh enam daripada 1,801 individu yang menjalani ujian saringan Covid-19 di Bangunan Parlimen pada 10 dan 11 September lalu dikenal pasti positif Covid-19 dan kes yang dilaporkan itu adalah hasil ujian RT-PCR yang melibatkan seorang Senator dan 25 kakitangan Parlimen.

Ketua Pengarah Kesihatan Tan Sri Dr Noor Hisham Abdullah berkata dua Ahli Parlimen juga dikenal pasti positif Covid-19 hasil saringan di luar bangunan itu dalam tempoh sama.

“Hasil siasatan awal mendapati semua individu positif telah lengkap vaksinasi dan 15 daripada mereka adalah kes disahkan Covid-19 sebelum ini iaitu di antara 27 Mei 2021 hingga 1 September 2021, manakala 13 individu pula baharu sahaja dikesan positif buat pertama kali ketika saringan 10 sehingga 11 September 2021.

“Dua kes mempunyai kadar kebolehjangkitan yang tinggi dengan nilai CT atau nilai kitaran ambang RT-PCR di antara 17.57 sehingga 20.58, dan 26 kes dengan nilai CT di antara 21.95 sehingga 38.23,” katanya.

Beliau berkata, Dr Noor Hisham berkata ujian PCR ‘genotyping assay’ yang dijalankan mendapati 18 sampel berkemungkinan besar adalah varian Delta dan satu berkemungkinan besar adalah varian Beta.

Katanya, bagi mengesahkan jenis varian ini, Makmal Kesihatan Awam Kebangsaan (MKAK) telah mula menjalankan penjujukan seluruh genom Covid-19.

Dalam pada itu, beliau berkata antara langkah yang diambil bagi mengekang penularan virus itu di bangunan Parlimen ialah individu yang kali pertama disahkan positif iaitu sebanyak 13 kes tidak dibenarkan hadir ke sidang Parlimen.

“Mereka telah diasingkan dan diberi Perintah Pengawasan dan Pemerhatian di Rumah (HSO). Siasatan dan penilaian risiko masih dijalankan untuk menentukan kaitan epidemiologi di antara satu sama lain serta mengenal pasti kontak rapat,” katanya.

Dr Noor Hisham berkata individu yang pernah disahkan Covid-19 sebelum ini iaitu membabitkan 15 kes, akan disiasat semula untuk menilai tahap kesihatan dan jangkitan semasa supaya tindakan lanjut dapat diambil.

“Tindakan ini penting bagi mengenal pasti dengan lebih lanjut status jangkitan mereka memandangkan terdapat di kalangan mereka yang masih mempunyai gejala ringan. Buat masa ini, mereka juga tidak dibenarkan hadir ke Sidang Parlimen sehingga diberi keputusan akhir penilaian Kementerian Kesihatan Malaysia,” katanya.

Pada masa sama beliau berkata Parlimen Malaysia dengan kerjasama Kementerian Kesihatan (KKM) dan Majlis Keselamatan Negara (MKN) telah menyediakan beberapa prosedur operasi standard (SOP) khas bagi memastikan kelancaran perjalanan sesi Mesyuarat Pertama Penggal Keempat Parlimen Ke-14 bermula hari ini.

Beliau berkata antara SOP yang perlu dipatuhi semua individu yang akan memasuki bangunan Parlimen adalah mereka yang telah menerima vaksinasi lengkap dan melebihi 14 hari dari tarikh dos terakhir, menjalani ujian saringan Covid-19 secara Tindak Balas Berantai Polimerase (RT-PCR) dalam masa tiga hari sebelum memasuki bangunan itu.

“Selain itu, sepanjang tempoh persidangan Parlimen berlangsung, semua hadirin yang hadir ke bangunan Parlimen perlu menjalani ujian kendiri pengesanan jangkitan Covid-19 seperti yang ditetapkan oleh pihak Parlimen,” katanya.

Beliau berkata KKM turut menasihatkan agar semua individu yang akan hadir ke Parlimen dikehendaki mematuhi SOP dan peraturan sedia ada bagi memastikan mesyuarat dapat berjalan lancar, selamat serta penularan Covid-19 dapat dicegah di kawasan Parlimen.


Kedutaan Myanmar di London ‘ditawan’

Tentera Myanmar ‘menawan’ kedutaan negara itu dan mengarahkan duta serta kakitangannya meninggalkan bangunan berkenaan, lapor agensi berita Anadolu, hari ini.

Duta Myanmar, Kyaw Zwar Minn memberitahu beliau dan kakitangan telah dihalau keluar oleh atase tentera negaranya.

“Saya diberitahu bukan lagi dutaMyanmar,” katanya.

Katanya, beliau dikurung di dalam sebuah bilik apabila bercakap kepada media tempatan, dan menyifatkan tindakan itu sebagai rampasan kuasa di tengah-tengah Kota London.

“Mereka tidak membenarkan saya masuk. Mereka berkata mereka menerima arahan dari Naypyitaw, jadi mereka tidak membenarkan kami masuk.

“Ini adalah rampasan kuasa. Ini adalah United Kingdom. Kami tidak di Myanmar atau Burma. Mereka tidak layak melakukan ini. Kerajaan British tidak akan membenarkan perkara ini berlaku, anda akan lihat,” katanya.

Zwar Minn sebelum ini mengisytiharkan tidak menyokong rampasan kuasa tentera dan menggesa pemimpin demokrasi Aung San Suu Kyi dibebaskan.

Beliau juga pernah bertemu Setiausaha Luar Britain, Dominic Raab dan mengutuk tindakan junta tentera Myanmar.

Kyaw Zwar Min berjalan keluar selepas gagal memasuki kedutaan Myanmar di Mayfair, London. – Gambar PA


Najib merayu kerjasama PAS pada PRU15 selepas gagal di Melaka

Walaupun tidak berjaya meneruskan kerjasama dalam Muafakat Nasional (MN) pada Pilihan Raya Negeri (PRN) Melaka, Pengerusi Lembaga Penasihat Barisan Nasional (BN) Datuk Seri Najib Razak masih menaruh harapan kerjasama dengan PAS dapat diteruskan pada Pilihan Raya Umum Ke-15 (PRU-15) nanti.

Najib merayu sangat agar dapat meneruskan kerjasama dengan parti tersebut bagi menghadapi PRU-15 meskipun pelbagai kritikan negatif dilontar oleh pemimpin UMNO terhadap PAS selepas mereka memilih untuk masuk bertanding PRN Melaka menggunakan lambang Perikatan Nasional (PN).

“Saya berani katakan keputusan tersebut tidak melambangkan isi hati setiap anggota PAS. Saya anggap walaupun tidak jadi secara formal, tetapi ia boleh berlaku juga secara tidak langsung, maknanya orang PAS pun boleh sokong BN dan kita tak tutup pintu sama sekali.

“Mungkin di PRU15, mana tahu boleh jadi satu kenyataan nanti,” katanya dalam satu Program Gegau Melaka bertajuk PRN Melaka: Antara Mitos & Realiti Semasa malam tadi.

Sebelum PRN Melaka, UMNO meletak syarat seolah menggugut PAS supaya mereka menggunakan lambang sendiri dan bukan lambang PN sebagai satu bentuk persefahaman antara kedua-dua parti yang dimerterai dalam MN.

Bagaimanapun, PAS menolak syarat diletak UMNO apabila Presidennya, Datuk Seri Abdul Hadi Awang membuat keputusan untuk masuk bertanding PRN Melaka atas lambang PN.

Untuk rekod, PAS bersama-sama Bersatu dan Gerakan antara pengasas kepada pembentukan PN yang kemudiaannya disertai beberapa parti komponen lain dari Sabah dan Sarawak.

PN mengumumkan semua calonnya yang akan bertanding bagi 28 kerusi DUN Melaka pada 20 November ini, ia sekaligus bakal menyaksikan pertandingan banyak penjuru.

Daripada 28 kerusi tersebut, Bersatu akan bertanding 15 kerusi, lapan dari PAS dan lima lagi dari Gerakan.

Mengulas lanjut, Najib berkata keputusan BN bergerak solo bukan pilihan kerana terpaksa berdepan rakan parti yang berada dalam MN, iaitu PAS.

“Bergerak solo bukan pilihan kita. Kita bersedia bekerjasama dengan PAS di bawah MN.

“Kita harapkan sangat MN jadi ‘template’ untuk pilihan raya bermula di Melaka… Namun kita tidak ada pilihan,” katanya lagi.


PH-BN jangan jadi ‘kerajaan kayangan’, benarkan keluar KWSP

Pengeluaran carumah Kumpulan Wang Simpanan Pekerja (KWSP) secara bersasar terus menjadi agenda utama Perikatan Nasional (PN) dalam mendesak kerajaan Pakatan Harapan-Barisan Nasional (PH-BN) memberi kelulusan khas.

Ahli Parlimen PN Tasek Gelugor, Datuk Wan Saiful Wan Jan ketika membahas Bajet 2023 di Dewan Rakyat hari ini (Isnin, 27 Februari 2023) berkata, pencarum juga faham bahawa sekiranya simpanan mereka rendah, mereka pasti memerlukan disiplin dalam pengeluaran.

“Permohonan mereka adalah jelas. Mereka bukan mahu mengeluarkan semuanya. Dan mereka juga sedia maklum bahawa jika jumlah simpanan adalah rendah, maka sudah pasti perlu ada disiplin dalam memberi kebenaran untuk pengeluaran dilakukan.

“Sebab itulah rayuan rakyat adalah agar dibenarkan pengeluaran KWSP secara bersasar. Itulah juga yang dibawa oleh kami di sebelah Perikatan Nasional.

“Malangnya kerajaan campuran PH-BN ini terus-menerus bersemayam ditingkat kayangan. Kerajaan ini adalah kerajaan yang terpisah dari kesusahan hidup rakyat kerana duduknya terlalu tinggi di atas sana. Mereka tidak merasai denyut nadi rakyat yang semakin hari semakin terhimpit.

“Bukan kerana mereka (rakyat) tiada wang. Tetapi kerana wang yang mereka ada tersangkut dalam tabungan KWSP. Pencarum KWSP ini bukan datang dari kelompok kayangan yang mampu hidup mewah walaupun tidak mengambil gaji bulanan.

“Mereka datang dari kelompok yang sekian lama mencarum dan menabung untuk masa depan. Tetapi malangnya masalah datang lebih awal daripada tarikh persaraan,” katanya.

Sehubungan itu, Wan Saiful sekali lagi memohon kerajaan mempertimbangkan pengeluaran KWSP secara bersasar.

Selain itu, bekas Ketua Penerangan Bersatu itu memohon supaya kerajaan menaikkan bantuan bulanan kepada nelayan sehingga RM500 bagi membantu meringankan beban mereka.

“Begitu juga saya bertemu dengan kelompok-kelompok tani yang terdiri daripada pesawah di Tasik Gelugor. Sudah pasti saya bersyukur dengan beberapa peruntukan yang diumumkan untuk manfaat para pesawah padi.

“Cuma saya tercari-cari di mana penjelasan mengenai langkah-langkah yang akan diambil oleh kerajaan untuk menangani lonjakkan harga bahan-bahan input dalam penanaman padi.

“Kita memerlukan tindakan yang lebih tuntas untuk memastikan pesawah kita tidak terus-menerus terbeban akibat kegagalan kerajaan menangani. kos yang mendadak,” katanya.


EURO 2020: Itali ke separuh akhir bertemu Sepanyol

Seperti dijangkakan penyerang utama Itali, Lorenzo Insigne tidak menghampakan peminatnya apabila meledak gol kedua pada separuh masa pertama pertemuan suku akhir EURO 2020 di Munich, bertemu Belgium.

Itali akan bertemu Sepanyol yang menundukkan Switzerland 3-1 menerusi sepakan penalti selepas terikat 1-1 sehingga tamat permainan di St Petersburg, juga pagi tadi.

Berlangsung di Arena Bolasepak Munich di Jerman jam 3 pagi ini, Itali mendahului pada minit 31 apabila pemain Inter Milan, Nicolo Barella meledakkan gol pertama.

Tiga belas minit kemudian ayam tambatan Itali, Insigne meledakkan golnya menjadikan kedudukan 2-0.

Namun pada minit ke 47 masa tambahan separuh pertama, Belgium memperoleh sepakan penalti disempurnakan Romelu Lukaku, penyerang Inter Milan yang menjadi penjaring ke dua terbanyak Serie A.

Jaringan itu melegakan skuad Red Devils yang berhempas pulas untuk menundukkan lawan yang lebih hebat.

Babak awal menyaksikan Itali berhempas pulas untuk menjaringkan gol namun gagal. Hingga ke minit 30 Itali mengambil kesempatan ke atas kesilapan pemain pertahanan Belgium, Jan Vertonghen yang membuat hantaran 30 ela terus kepada pemain tengah Itali, Marco Verratti.

Verratti kemudian membuat hantaran kepada Barella yang menyudahkannya dari dalam kotak penalti dengan mudah menewaskan penjaga gol Belgium, Thorgan Hazard.

Minit ke-44 menyaksikan pemain Napoli itu tidak mensia-siakan peluang dengan membuat sepakan lengkung kaki kanan menjunam ke gawang Belanda menjadikan kedudukan 2-0.

Hampir tamat separuh masa pertama, Belgium memperoleh sepakan penalti apabila Di Lorenzo menjatuhkan Lukaku.

Kedudukan itu kekal sehingga wisel penamat ditiup sekali gus membuatkan jutaan peminat Itali di Rom melonjak kegembiraan.

Jadual perlawanan laluan ke suku akhir dan separuh akhir EURO 2020.

Kemenangan itu menyaksikan Itali belum pernah tewas sekali pun pada EURO 2020, yang ditunda ke tahun ini susulan penularan pandemik Covid-19.

Sementara dalam pertemuan Sepanyol dan Switzerland penjaga gol Unai Simon menjadi hero apabila menampan dua sepakan pemain Switzerland, Fabian Schaer dan Manuel Akanji.

Mikel Oyarzabal memastikan kemenangan Sepanyol selepas sepakan Ruben Vargas tersasar melepasi gawang Sepanyol.

Pada awal permainan, Switzerland mengheret pertemuan itu hingga ke masa tambahan walaupun terpaksa beraksi 10 orang selepas Remo Freuler dibuang padang pada minit ke-77.

Sepanyol mendahului permainan seawal minit kelapan menerusi jaringan sendiri Denis Zakaria tetapi Xherdan Shaqiri menyamakan kedudukan pada minit ke-68.

Penjaga gol Switzerland Yann Sommer bertindak cemerlang menafikan deretan percubaan Sepanyol dalam masa tambahan untuk memastikan kemenangan ditentukan menerusi sepakan penalti.


Pakar perubatan bimbang peserta demonstrasi sumbang kes Covid-19

Pakar perubatan melahirkan kebimbangan tindakan sesetengah pihak menyertai demonstrasi jalanan ketika negara sedang bergelut dengan Covid-19 akan memburukkan lagi situasi pandemik di negara ini.

Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar berkata ini terutama apabila Lembah Klang kini menjadi kawasan hotspot penularan kes baharu Covid-19.

“Dalam situasi demonstrasi, adalah amat sukar untuk mereka (peserta) mengamalkan penjarakan fizikal dan memakai pelitup muka pada setiap masa, dan terdapat juga kemungkinan mereka akan berkongsi bekas minuman dan lain-lain.

“Jadi, dengan varian baharu Covid-19 seperti Delta yang mudah sekali berjangkit dan terdapat pula pengumpulan ramai di sesuatu tempat, maka boleh berlaku kemungkinan penularan baharu,” katanya.

Dr Zainal Ariffin berkata demikian sebagai mengulas demonstrasi yang diadakan oleh kumpulan anak muda Sekretariat Solidariti Rakyat di Dataran Merdeka di sini, hari ini, kononnya untuk menuntut peletakan jawatan Perdana Menteri Tan Sri Muhyiddin Yassin yang dikatakan gagal menangani wabak Covid-19 negara.

Memetik Bernama Dr Zainal Ariffin berkata berdasarkan statistik setakat Rabu lepas (28 Julai), sebanyak 199 kes varian Delta sudah dilaporkan dalam negara, dengan Sarawak mencatatkan 93 kes, Selangor dan Pahang (masing-masing 18), Labuan (14), Kuala Lumpur dan Johor masing-masing (11).

“Mengambil kira faktor ini, saya fikir adalah sangat logik untuk pihak berkuasa tidak membenarkan sebarang perkumpulan beramai-ramai.

“Mana-mana pihak yang terlibat ini sepatutnya masih boleh menyuarakan pendapat mereka melalui platform lain yang lebih bersesuaian antaranya melalui penggunaan media sosial,” tambahnya.

Sementara itu, Naib Pengerusi Persatuan Perubatan Malaysia (MMA) Johor Dr Ng Kim Fong berkata beliau tidak terkejut sekiranya kes baharu Covid-19 melebihi ramalan awal Kementerian Kesihatan iaitu sebanyak 24,000 kes sehari pada September ini.

“Pastinya jumlah itu akan menjadi tinggi lagi dan ini memungkinkan tempoh lockdown (sekatan pergerakan) yang lebih lama untuk rakyat Malaysia.

“Oleh itu, atas apa pun alasan, rakyat kena melihat sudut kesihatan dalam setiap tindakan mereka. Bantu petugas kesihatan dan doktor mengawal situasi Covid-19 kerana kebanyakan katil di hospital Lembah Klang kini sudah penuh, menunjukkan keadaan semakin tenat,” katanya yang kini ditugaskan sementara di Hospital Serdang.


Anak tiri Najib diarah fail pembelaan saman 1MDB AS$248 juta

Mahkamah Tinggi Kuala Lumpur mengarahkan Riza Shahriz Abdul Aziz, anak tiri bekas Perdana Menteri Datuk Seri Najib Razak, supaya memfailkan pernyataan pembelaan terhadap saman 1Malaysia Development Berhad (1MDB) bernilai AS$248 juta terhadapnya.

Saman itu difailkan 1MDB dan tiga subsidiarinya terhadap Riza Shahriz dan dua syarikat miliknya atas dakwaan salah guna dana bagi membiayai penerbitan filem serta membeli hartanah.

Memetik Bernama, peguam Datuk Hariharan Tara Singh, yang mewakili Riza Shahriz dan dua syarikatnya sebagai defendan, berkata anak guamnya telah diarahkan oleh mahkamah supaya memfailkan pernyataan pembelaan sebelum 25 Oktober.

“Mahkamah juga menetapkan 9 November untuk pengurusan kes selain mengarahkan pihak-pihak berkenaan memfailkan sebarang permohonan interlokutori sebelum 8 November,” katanya selepas pengurusan kes melalui e-review di hadapan Timbalan Pendaftar Syeela Marlina Uttaman.

Hariharan dipetik sebagai berkata defendan melantik Messrs Scivetti and Associates sebagai peguam cara mereka manakala beliau dilantik sebagai peguam utama dalam saman itu.

1MDB dan tiga subsidiarinya iaitu 1MDB Energy Holdings Limited, 1MDB Energy Limited dan 1MDB Energy (Langat) Limited sebagai plaintif, memfailkan writ saman pada 7 Mei melalui Messrs Shearn Delamore & Co, menamakan Riza Shahriz dan dua syarikatnya, Red Granite Pictures Incorporated dan Red Granite Capital Limited, sebagai defendan pertama dan ketiga.

Syarikat-syarikat itu turut menamakan firma guaman yang berpangkalan di New York, Shearman and Sterling sebagai defendan keempat.

Dalam writ saman itu, syarikat berkenaan mendakwa pada 2011 dan 2012, Riza Shahriz serta dua syarikatnya menerima dana kira-kira AS$250 juta daripada 1MDB dan tiga subsidiarinya, yang didakwa disalah guna apabila defendan menggunakan dana tersebut untuk kepentingan peribadi dan untuk kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.

Syarikat-syarikat tersebut mendakwa Riza Shahriz, yang mengendalikan dua syarikat Red Granite, semestinya mengetahui bahawa wang yang berpunca daripada 1MDB disalahgunakan untuk kepentingan mereka.

Oleh itu, plantif memohon perisytiharan bahawa Riza Shahriz bertanggungjawab di atas salah guna dana itu dan penggunaan dana yang tidak adil serta memohon pembayaran balik dana yang disalahgunakan itu.

Pada 10 Mei, Kementerian Kewangan mengesahkan 1MDB dan SRC International Sdn Bhd (SRC) telah memfailkan 22 tuntutan sivil untuk mendapatkan kembali aset dengan jumlah keseluruhan melebihi RM96.6 bilion, termasuk kira-kira RM300 juta tuntutan terhadap pelbagai pihak tempatan.

Menurut kementerian itu, writ saman itu difailkan pada 7 Mei terdiri daripada enam oleh 1MDB dan 16 oleh SRC.

Writ saman yang difailkan oleh 1MDB adalah terhadap sembilan entiti termasuk dua institusi kewangan asing dan 25 individu manakala writ yang difailkan oleh SRC adalah terhadap 15 individu dan lapan entiti atas pelbagai kesalahan.


Segerakan sidang bentang RUU Antilompat, gesa PH selepas Zuraida keluar

Kerajaan Datuk Seri Ismail Sabri Yaakob digesa mengadakan Sidang Khas Parlimen segera bagi membentangkan Rang Undang-Undang (RUU) Anti Lompat Parti yang sudah tertangguh beberapa kali sebelum ini.

Gesaan tersebut disuarakan Majlis Presiden Pakatan Harapan (PH) selepas tindakan terbaharu Ahli Parlimen Ampang Datuk Zuraida Kamaruddin yang keluar Bersatu dan mengumumkan menyertai Parti Bangsa Malaysia (PBM) yang baharu ditubuhkan.

Dalam satu kenyataan, PH menuntut Perdana Menteri supaya menunaikan janji untuk membentangkan RUU tersebut.

“Maka janji itu harus ditunaikan. Selain RUU (antilompat parti), sidang khas parlimen ini juga harus membincangkan permasalahan dihadapi rakyat ketika ini antaranya kos sara hidup dan inflasi.

“Juga harus dibincangkan adalah mengenai pendedahan Suruhanjaya Pencegahan Rasuah Malaysia (SPRM) yang mengesan beberapa pembelian untuk sektor perkhidmatan kesihatan negara ketika pandemik Covid-19 melanda, terpalit dengan rasuah.

“Justeru, Majlis Presiden (PH) menggesa perdana menteri untuk bertindak secepat mungkin bagi membolehkan kesemua perkara ini dibahaskan,” kata kenyataan itu.

Kenyataan bersama itu ditandatangani pimpinan tertinggi PKR, Amanah, DAP dan Pertubuhan Kinabalu Progresif Bersatu (UPKO).

Sebelum ini, Zuraida yang juga menteri perusahaan perladangan dan komoditi mengumumkan keluar Bersatu dan menyertai PBM, namun menegaskan akan tetap menyokong Ismail Sabri.

Zuraida sebelum ini merupakan naib presiden PKR dan menyertai Bersatu selepas Langkah Sheraton.

Selain PH, UMNO juga menuntut RUU tersebut disegerakan.

Presiden UMNO Datuk Seri Ahmad Zahid Hamidi berkata tindakan Zuraida itu seolah-olah sangat mudah kepada wakil rakyat di negara ini untuk bertukar parti mengikut selera dan cita rasa sendiri.